Kutubxona - Nazar Eshonqul. Qaytish (hikoya) / Kiril\nSiz shu sahifadasiz: Nazar Eshonqul. Qaytish (hikoya) / Kiril\nМуаллифНазар Эшонқул Асар номиҚайтиш (ҳикоя)\nТилЎзб Ҳажм54KBБезатишUzgen (admin@kutubxona.com) Қўшилган2010/06/17 Манбаhttp://www.ziyouz.com/index...\n...Сен уйғонганингда қуёш аллақачон ҳовли адоғидаги тутнинг шохлари орасидан мўралаб турар, фарахбахш, осуда ёз тонгининг мусаффо ҳавоси дарахтлар соясини ҳали ҳам тарк этмаган; сен кеча қандай етган бўлсанг сўрида ўша ҳолатда юз тубан тушиб ухлаб қолган эдинг; сенинг бутун вужудинг кечаги ичкиликнинг асоратидан қақшаб оғрирди, кўнглинг айниб, томоғинг қуруқшиб қолганди - сен кеча уйга қай ҳолатда келганингни ҳам яхши эслолмадинг, улфатларинг сени машинага ўтирғизиб юборишганди. Эсингда, фақат машинанинг тез юрганидан гувиллаган товуши ҳамда сенга номаълум бўлган қандайдир лойсувоқ уйлар ва жинкўчаларгина сақланиб қолганди. Бошқасини эслолмасдинг. Тўшак боитб кетиб, елкаларинг уюшиб қолганди. Ўрнингдан туриб, хотининг уч кунча бурун ҳали отасиникига кетмасдан олиб келган бир шиша қатиқни музхона бурчагидан топиб олиб ичганингдан кейин кўнглинг айнигани бир оз босилди, ўзингни бардам сеза бошладинг.\nСўрининг бир четига ўтириб, қуёш нурларига чўмилиб ётган осмонга қарадинг, осмон гўзал ва сенинг хаёлларинг каби бепоён, хаёл каби жозибали эди; тут шохлари орасидан осмон парча-парчаларга бўлиниб кўринарди; тут шохида иккита чумчуқ ўйнаб юрар, бир-бирига қараб ҳадеб чирқиллашарди. Шунда бирдан сенга қўшни ҳовлиларни ҳам, машиналар тинимсиз ўтиб турадиган кўчани ҳам қандайдир ғалати осойишталик қоплагандай туюлди. Сен бирдан хушёр тортиб, атрофга яхшилаб қулоқ солдинг, йўқ, ростдан ҳам атрофга ғайритабиий осойишталик чўккан эди. Бундай бўлиши сира кутилмаган ҳол эди, чунки бугун дам олиш куни, қолаверса, шундоқ эшикнинг тагидан ўтган кўча шаҳарнинг энг гавжум кўчаларидан бири эди. Сен сўрининг четига суяниб, оралиқ девордан бошчиқариб қўшнингнинг кенг ҳовлсига қарадинг, қўшнингнинг кенг ҳовлисида ҳеч ким йўқ, лекин ойнаванд айвоннинг эшиги ланг очиқ турарди - ҳовли ўртасидаги торда чойшаблар ва кир-чир осилган, сўрига худди меҳмон кутишаётгандек атлас кўрпачаларда жой солиб, дастурхон тузаб қўйилган эди, бироқ на қўшнининг ўзи, на ҳовлини ҳар доим бошига кўтариб ўйнашадиган болаларнинг биронтаси кўринмасди.\n— Хей, Рашид оға, - сен иложи борича қўшнингга ёқадиган оҳангда исмига «оға» сўзини қўшиб чақирдинг. Тамоғинг қуруқшиб қолганидан товушинг бўғилиб чиқди - ҳовли этагидаги ўзини офтобга тоблаб ётган ит бошини кўтариб, сенга бир назар ташладида, ҳеч қандай ҳавф сезмагач, яна ўша ҳолатда чўзилиб олди. Ҳовлида ҳеч ким йўқ эди - балки ичкарида кино-пино кўраётгандир, деб ўйладинг ҳовлингга қайтиб тушаркансан.\nСен бошқа иложи йўқлигидан пақирни олиб, кўча бошидаги водапроводга қараб жўнадинг, у ерда ҳамиша сува бўларди, - сувни вақти-вақти билан иқтисод қилишни ўйловчилар негадир бу нуқтани унитиб қўйишганди. Сен кўчага чиқиб бироз енгил тортдинг - ҳар қалай, кўчада машиналар ўтиб турарди, фақат улардан чиқаётган товуш одатдагидан пастроқдек эди, - балким қулоғинг шанғиллаётгани учун товушлар зўрға эшитилаётгандир. Водопроводгача икки юз қадамча келарди - ҳовлига қараганда кўча иссиқ ва ҳаво бирдан дим бўла бошлаганди; йўлдан ҳовур кўтарилиб, гуп этиб думоққа урар, йўлка четидаги ариқчадан балчиқ хиди анқирди - ёз қуёши эса тобора жазава билан шундоқ шаҳар устида иссиқлик ноғорасини қоқиб турарди; балким шунинг учундир, кўчада йўловчилар кам эди.\nСен ўзингга қараб келаётган икки йўловчи билан водапровод олдида учрашдинг; улар нимадир тўғрисида баҳслашиб келишар, сенга деярли эътибор беришмасди ва сен ҳам уларни одатдаги йўловчилар деб ўйлаганинг учун ақилли кўз қирингни ҳам ташламадинг, водапроводнинг тўғрисига келиб, улар сени кўриб қолишди-ю, таққа тўхтаб, бир зум безрайиб қараб туриди. Сен олдинига уларга қарамадинг иккаласи ўзингга тикилиб турганини сезгач, шунчаки нигоҳ ташладинг, нигоҳ ташладинггу юрагинг шув этиб кетди - сенга қараб турган икки йўловчининг ҳам ҳозир тўкилиб тушадигандек кўзлари бежо ва ўта қилтириқ эдилар - агар юриб келаётганини кўрмаганингда эди, болалар устихонга ҳазиллашиб шим-кўйлак кийгизиб, кўчага чиқариб қўйган деб ўйлашинг мумкин эди, - иккаласининг юзида ҳам хеч қандай ифода йўқ, бу юзлар ёзуви ўчиб кетган қоғозга ёки совуқ урган анорга ўхшар, кўзлари бироз чўчиб лекин ҳадиксираб боқиб турарди; улар бир зум каловланиб тургач, сенинг олдингдан тисарилиброқ ўтиб кетишди; - уларнинг иккаласи ҳам бир хил жигарранг кўкрагига қандайдир рақам босилган йўл-йўл пижамалар кийиб олишганди олдингдан ўтиб кетишаркан, ҳовлида улардан айниган гўштнинг ҳидидай зах аралаш қўланса мурда хиди келди-сен йўловчиларнинг изидан қарамоқчи эдинг, бироқ негадир юрагинг дов бермади, сени қандайдир қурқув ҳисси қоплаб олган ва бу қўрқув тонг шафағидай юрагингнинг бир четида секин тўгилиб келарди жўмракни очиб, юзингни сувга босаркансан, оёқларинг орасиджан бирров орқага кўз ташлашга улгурдинг икки йўловчи ҳам орқаларига қараб-қараб тез-тез кетиб боришар ва бир-бирига нимадир деб имо-ишора қилишарди.\nСен йўловчиларга бошқа қарамасликка аҳд қилдинг, пақир тўлгач изингга буриларкансан йўловчиларнинг муюлишдан бурилиб, чап кўчага кириб кетганини кўрдинг... «Булар ким бўлди? - ўйладинг сен ичингда, - нега бундай шубҳа билан қарашди».\nСен худди бояги йўловчиларга ўхшаган учинчи йўловчи билан қоқ остонада - боя «Рашид оға» деб чақирган ҳовлидан чиқиб келаётганда дуч келдинг; бунисининг ҳам кўзлари совуқ, юзи кўнгилни суст қиладиган даражада кўказак, кийими ҳам худди олдинги йўловчиларникидай эди. У ҳам даставвал шошиб қолди, сенга бош оёқ разм солиб чиққач, дарров изига қайтиб эшикни шарақлатиб ёпиб олди. Буниси ёшроқ, лекин бу йўловчининг ҳам эслаб қоладиган қиёфаси йўқ эди, токи сен ўз ҳовлингга кириб кетмагунингча, эшик қайта очилмади. Водопровод олдидаги йўловчиларнинг сен бошим шишиб кетганидан менга шундай туюлган бўлса керак, деб ўйлагандинг, бироқ иккинчи бор дуч келгач, сен ташвишлана бошладинг. Ҳовлингга кира солиб, эшикни тамбалаб қўйдинг, сен ўзинг уйда бўлганингда эшикни ҳеч қачон тамбаламасдинг.\nОёқларинг бўшашиб, турган жойингга ўтириб олдинг. «Баким менга шундай туюлаётгандир? - ўйладинг сен саросима аралаш. Ё ичимликнинг таъсиримикан?!» Сенинг карахтлигинг бирдан тарқади-ортиқ бошинг ҳам оғримай қўйди. Бошинг-кўзингни яхшилаб ювиб олгач артиндингда, қазноқдан нарвон келтириб, яна қўшни ҳовлига қўрқа-писа кўз ташладинг йўқ ростдан ҳам уч киши сўрида ҳамон гаплашиб ўтирар, тўғрироғи, кўм-кўк қонсиз лабларини очиб юмишарди, - лаблари очилганда қопқора ғордай тишсиз оғизлари кўриниб кетарди. Энди ҳеч қандай шбҳага ўрин йўқ эди: ё сенга, ёки кўзларингга бир гап бўлганди. Шунда хотининг ва болаларингни отасиникига юборганингдан бери биринчи марта хайхотдай кимсасиз ҳовлида ёлғиз эканингни англадинг ва бундан биринчи марта ваҳимага тушдинг. Хотинингни балким отасиникига юбориш керакмасмиди? Балким табиблар огоҳ этганидай сени ичимлик шу ҳолга солган ва кўз олдингга шунинг учун алламбалолар кўринаётгандир?! Карахтликдан асар ҳам қолмаган, кечадан буён шуурингни қоплаб турган хирагина туман ҳам тарқаб кетганди. Озқозонингни бўм-бўш бўлишига қарамасдан ҳеч нарса тортингинг келмади. Сен уйга кириб, ўзингни тўшакка ташладинг ва ўзингга йўлдош бўлиб туриш учун радионинг тугмачасини босдинг, ундан яқин ўтмишда қатлаом этилган одамларнинг оқлангани ва уларнинг ўлими тўғрисида эшиттириш борарди, бироқ сен махсус хабарни охиригача эшитгинг келмади. Радиони ўчираркансан, унинг устида турган қиррали қалпоқ кийган отангнинг суратига кўзинг тушди. Сен ҳеч қачон отангни кўрмагандинг. Лекин отангни олиб кетган кечасидлан буён барибир қайтади деб эшикни доим очиқ қўядиган онанг ҳатто сўнгги паллада ҳам «У қайтади... Мен кутолмадим» деганди. Суратдан кўзингни олиб деразага қарадинг. Шу заҳоти ўрнингдан ўқдек ирғиб турдинг - назарингда деразадан кимдир сени кузатиб турганга ўхшарди, ва кузатаётган, шубҳасиз, бояги қошсиз одамлардан бири эди. Сен деразага тикилганса бир муддат қотиб қолдинг; йўқ, деразада офтобнинг қиё нурларидан ҳосил бўлган ранг-баранг жилвалар аксланарди, сўнг ичкарига тирқираб тўкиларди. Сен бир ички сезги билан югуриб ҳовлига чиқдинг; назарингда кимдир эшикдан сирғалиб чиқиб кетганга ўхшади. Бу ҳолдан қалтираб кетдинг; эшик тамбаланганча турар, лекин у худди сим-симдай очилиб ёпилганини сен аниқ кўрган эдинг. Сен мадорсизланиб қолган оёқларингни зўрға кўтариб ҳовли эшигигача бординг - темир сургуч ҳар қандай зарбага дош бероладиган келбатда содиқ қулдай сал эгилиб турарди. Эшик очилган бўлиши сира мумкин эмас эди. Ташқаридан эса визиллаб ўтаётган машиналарнинг товуши элас-элас эшитиларди.\nТемир сургучни очиб ташқарига қараш-қарамасликни билолмай тараддудланиб қолдинг ва таваккал қилиб кўчага қулфнинг тирқишидан мўраладинг ва рангинг оқариб ккетиб, деворга суяниб қолдинг, эшикдан ўн беш қадамча нарида боя сен кўчада кўрган икки йўловчи турар, уларнинг кийимидан ва сумбатидан таниб қолган эдинг ва улар эгнига жигарранг костюм кийган, кийган қиррадор қалпоғига қизил боғич тикилган худди ўзларидек қошсиз, юзи сурп камарли кишига сенинг уйингни кўрсатиб нимадир дейишар ва қўлларини силкиб-силкиб қўйишарди; камарли кишининг қуроли борлиги аниқ эди - икки йўловчи ниманидир ҳавода чизиб, сенинг ҳовлингга ишора қилгач, у қуроли осилган ғилофни ушлаб-ушлаб қўярди - энди ҳеч қандай шубҳага ўрин қолмаганди; Сен кечаси ухлаганда шаҳарда нимадир содир бўлган, сен эса ғафлатда қолган эдинг. Кўз олдингда содир бўлаётган бу воқеалар юракни сиқадиган даражада ғайритабиий эди - на ўнг, на сўл тарафдаги қўшниларнинг ҳатто ҳамиша бақириб-чақиришадиган болаларнинг ҳам товуши эшитилмасди - Нега сен илгарироқ буни сезмаганингга ҳайрон қолдинг - алоҳа, дарахтма-дарахт учиб юрган чумчуқлар ҳам эҳтиёткорлик билан чуғурлашарди.\nНаҳотки улар сенинг ҳовлингни кўрсатишаётган бўлса?! Ҳозир, шу дақиқадаёқ нимадир қарор қилишинг керак; балким алахсираётгандирсан - бироқ бу мумкин эмас, сен хушёр ва уйғоқ эканлигингни жуда яхши англардинг; балким махсус хизматдагилар шундай кийимга ўтгандир? Ҳар нарса бўлиши мумкин, шу дақиқада нимадир қилиши керак, қандайдир фавқулодда чора ўйлаб топишинг керак. Кейин кечикишинг мумкин. Сен уйга югуриб кирдинг, бу фикрингдан ҳатто қувониб ҳам кетдинг - нега олдинроқ шу нарса хаёлингга келмадийкин?! Сен даҳлизга кириб, бошини қорнига қўйиб ётган мушукдай мунғайиб турган телефонга ёпишдинг ва уйи ўзингдан бир кўча нарида бўлган ҳамда ёрдамга етиб келишига кўзинг етган барваста синфдошингнинг рақамини тердинг. Шошиб қолганингдан икки-уч марта чалкашиб кетдинг, ё охирги, ёки ўртадаги рақамни ташлаб кетиб терардинг; ниҳоят тушди, шекилли, нариги томондан, албатта синфдошингнинг даҳлизида телефон жиринглаётганини билдирувчи муддат-муддати билан бўғиқ ғўнғиллаш эшитилиб, енгил нафас олдинг. Телефон узоқ жиринглади - сен суяги оғир синфдошинг, атайлаб узоқ махтал қилиб сўнг олишини ва кейин «биринчи қўнғироқдаёқ олдим» деб туриб олишини, ўзи эса кулиб юбормаслик учун тишини-тишига босиб тиржайиб туришини хаёлингга келтириб, кўнглинг хуфтон бўлиб турганига қарамай тиржайиб қўйдинг. Бу дунёни сув босса тўпиғига келмайдиган синфдошинг сенга бошқалардан кўра кўпроқ ёқар ва сенга ўзини яқин тутарди; гарчи у бироз танбал бўлсаям зарур пайтда дўсти учун ўзини томдан ташлашга тайёр эди. Балким шунинг учун айнан унга телефон қилгандирсан? Телефон узоқ ғўнғиллашдан сўнг шарақлаб кўтарилди ва дўстингникига мутлақо ўхшамаган анча қўпол ва бўғиқ овоз эшитилди. «Терговчи эшитади...» Сен қулоқларингга ишонмаётгандек аввал телефон дастасига тикилиб қўйдинг, сўнг худди овоз эгасини қулоқларинг билан кўрмоқчидек бутун вужудингни диққатга айлантириб, бу қуруқ ва дағал овозга қулоқ солдинг.\n— Ким?! Бу ким?! - сўрадинг сен ғалати бир ҳисдан қалтираб кетиб. — «Терговчи, нима гапингиз бор, гапиринг». Буйруғомуз оҳангда сим тизимчалари орқали оқиб келган товуш сенинг бутун танангни нимталаб ташлади, гўё ўша нариги учдан бир томчи заҳар оқиб келиб, қон томирларингга тушган-у, ҳамма нарсани алғов-дарғов қилиб юборгандай эди - юрагинг шув этиб кетди - бу ҳозиргина кўзларинг билан кўрган манзарадан кўра даҳшатлироқ эди ва сен энди туш кўрмаётганингга, уйғоқ эканлигингга мутлақо ишонган, кўрганларинг эшитганларинг бошингдан кечираётган воқеалар эканлигига энди заррача шубҳа қилмасдинг. Бироқ наҳотки кечагина қуёш ботишидан сал бурун улфатларинг билан майхўрлик учун хиёбоннинг хилват бурчагига кирмасларингдан олдин бошқача бўлган дунё бир кечада шунчалар ўзгарган бўлса?!\nСен энди хаёлингга келган яқинларинг ва танишларингнинг рақамларини терар ва ўша бир хил бўғиқ сур товушда «Терговчи эшитади», «Терговчи эшитади», «Терговчи эшитади» деган бир хил жавобни олардинг. Сен энди даҳшатга тушдинг - юз берган ҳодиса шундай эди: ё бирон руҳий касалга йўлиққан, ё дунё ростдан ҳам бир кечада бошқа, ваҳимали, сертаъқиб, ғайриоддий қиёфага кирган ва сен билган, сен кўрган дунёнинг исми ўзгарган, ёки қандайдир қиёмавт бўлгану сен қайсидир ҳикояда ўқиганингдек ўзга дунёга тушиб қолгансан... О, қандайин ўйин бу? О қандайин машъум ўйин бу? Сен бошингни чангаллаб ўтириб қолдинг. Нима бўлди унга, у ким? Ким эди? қани у билан бўлган, севган одамлар? У севган овозлар қани? У қайси гуноҳи учун бу жазога мустаҳиҳ этилди?\nҲовлида баъзи-баъзида шитир-шитир қадам товушлари эшитилаётгандай бўларди - уйда ҳам қандайдир шарпалар сени таъқиб қилаётганга ўхшарди. Энди телефонда ҳам, қўшнилардан ҳам, умид йўқ эди; Нима юз берди?! Нега дунё шунчалик ўзгарибди-ю сен бехабар қолибсан? Нега янги дунё бу қадар алоғ-чалоғ, хатарли, қандайдир машхар дунёсида юрганга ўхшайди одам? Ёки нариги дунёга бориб қолдими? Ким унинг бу саволларига жавоб бера олади? Ҳеч ким! Ёлғиз умид ўзидан! Ўзинггина бу мудҳиш манзараларнинг тагига етишинг мумкин; бошқа хеч ким! Ҳеч ким! Сен «нима қилиш кераклигини ўйлай бошладинг, юрагинг худди сеҳрланган дарахтдай лаҳза сайин хавотир ва гумон мевалари тугар, бу мевалар бутун вужудингга ёпишиб олганди, бирдан ҳаёлингга келган фикрдан шууринг ярқ этиб ёришиб кетди. Кечаги хиёбонга боради, балким, дам олиш куни бўлгани учун бугун дўстларингни кўпи ўша ердадир? Улар билан кенгашиб ўзига нима бўлганини маслаҳатлашиб олади. Бу фикр сенга бироз таскин берди, сен гўё бу уйга қайтиб кирмайдигандек эшикларни қулфладинг; Соқолингни олиб ўтирмадинг - бу кўнгилга сиғмас, бундан ташқари сенинг юрагинг хаприқар, вужудингга қандайдир қўрқинчли ҳайвонлар ичида ёлғиз қолгандай бир заққум ваҳима ўрмалаб кирганди. Ҳовли эшигингни олдига боргач, ҳар эҳтимолга қарши тирқишдан ташқарига яна кўз югуртирдинг: уч аскар билан қамарли киши - уларда ҳам деярли қиёфа йўқ эди - тўғри сенинг эшигингга қараб келишар, икки йўловчи қайгадир ғойиб бўлган эди. Сен бир муддат тайсалландинг, агар эшикдан чиқсанг шартта ушлаб олишади, улар важоҳатларидан айнан шунинг учун келишаётган, агар яна бир неча дақиқа ҳовлида қолсанг қўлга туширишлари аниқ!\nБалким қўшниларингни шу тариқа ими-жимида олиб кетишгандир? Ўйлаб ўтирмай орқа деворга қараб югурдинг, эшик уч марта қаттиқ урилганда сен девордан ошиб тушаётган эдинг. Ҳовлининг бу томони сердарахт жин кўча эди. Кўчада ҳеч ким йўқ, дарахтлар қилт этмас, бошқа жойларга қараганда бу ер салқинроқ ва хилватроқ эди. Сен дарахтлар оралаб нариги бошидаги очиқ майдонга қараб йўл олдинг - у ер ҳамиша гавжум бўлар, айниқса, дам олиш кунлари ёш ялангга тўлиб кетар, у ерда одамлар орасида бўлиш хавфсизроқ ва хатарсизроқ эди. Сен майдон томон югуриб борардинг. Ёнингдан зувиллаб изма-из иккита машина ўтиб кетди, лекин машиналарнинг ҳайдовчиларини кўришга улгурмадинг лип этиб ўтиб кетди - агар яхшилаб разм солганингда, унда машиналарни ҳам қошсиз одамлар бошқариб бораётганини кўрардинг, ва бундан юз чандон ваҳимага тушардинг, эҳтимол.\nСен дарахтлар ичидан оралаб, ичимликлар дўкони тарафга ўтмоқчи эдинг, тез юрганингдан ва кечаги майхўрликнинг таъсирида жуда чанқаб кетгандинг, бахтга қарши кун ҳам тобора қизиб борарди; қўрқувдан ва шошиб юрганингдан кўйлагинг баданингга чиппа ёпишиб қолганди, - лекин шу дафъа майдонда ўзингга қараб келаётган йигит билан қизни кўриб, шамдай қотиб қолдинг, сўнг шамдай эрий бошладинг; улар сенга яқин келиб қолган, бир-бирини ялаб юлқишаётганидан атрофларига деярли қарашмасди ҳам. қиз йўл-йўл эркакча кўйлак кийиб олганди у ҳаддан ташари гўзалга ўхшар, лекин қошсиз юзи кишини ваҳимага соладиган даражада оппоқ, деярли юз эмас, бош ўрнида рангсиз туғ хилпираб тургандек эди. Йигит ҳам жуда ёш, кўкрагига ялтироқ нишона қадалган, лекин арвоҳдай шарпасиз ва юзи ўта тафтсиз эди. Сен шундан сўнггига майдондагиларнинг юзига ва кийимларига тез-тез разм солиб чиқдинг - гўё бир бичимдан чиқишгандай, сувнинг тагида ётишгандек кўказак юзлар бир-бирига ўхшар, ҳаммаси қошсиз ва балиқдай чақчайган одамлар эди. Боя ҳовли ёнида кўрган икки йўловчи ҳам майдонда кезиб юришар, сен уларни жуссалари ва кийимидан таниб олгандинг, юзларига қараб, майдондагиларни бир-биридан ажратиш қийин эди.\nМайдондаги одамларнинг кийими ҳам алланечук ғалати эди - кўпининг эгнида эскириб кетган нимдош мундир осилган, аёллар эса бундан қирқ-эллик йил бурунги андозада одмигина кийинишган, лекин ҳаммасининг кўзларида саросима, таҳлика ва гумон аралаш бир қўрқув қотиб қолган, гўё бу қўрқув уларнинг бутун баданидан уфураётгандай эди.\nБу ердан тезроқ кетиш керак, ҳозир сени шу қизиқтирарди, холос. Бу ерда - ўлик маҳбуслар салтанатида қолиб бўлмаслигини яхши англардинг; шаҳарда қолиш лаҳза сайин хатарлашиб борарди. Кетиш, хотинингни ва болаларингни бу ҳавфдан огоҳ қилишинг керак эди. Токи улар бу даҳшатни кўрмасин.\nМайдонда оркестрнинг жанговор куйи жаранглар, қандайдир ҳарбий қисм тантана билан ўтиб борар, улар саф тортиб юришларига қараб, одамнинг эти жимирлашиб кетарди. Гўё улар бирон ҳарбий мақсадда эмас, айнан, одамларни ваҳимага солиш учун саф тортиб ўтишаётгандек эди, атрофда, гулзорларда, соя салқин жойларда юзида қони йўқ, кўзлари ўт бўлиб чақнаган, бўйинлари дарроз одамлар бутун майдон бўйлаб кезиб юришарди. Уларнинг кўзларида умрлари каби шубҳа ва нафрат ёниб турар, ҳеч нарсадан ажабланмай қўйган қорачиқларида бошқа бир ифодани қиш қийин эди. Уларнинг ўзларини тутишлари ава хатти-ҳаракатлари осмонда бирон ўлакса излаб айланиб юрган оч қузғунга ўхшар, фақат буларнинг қанотлари йўқ эди. Баъзан бу кўзларда ҳаётнинг чигал калавалари сочилиб ётганини, гўё одам на тупроқдан, на сувдан эмас, фақат ғазаб ва нафратдан яралгандай, уларнинг бутун вужудида аламзадалик аралаш худбинлик ва жоҳиллик фуриб турганини, синчиклаб қараган одам қорачиқларининг тўрида шамлари учиб ётган абадият меҳробини кўриш мумкин эди ва булар ҳаммаси уларга нисбатан кишида ҳайрихоҳликни эмас, қандайдир қўрқув ва ваҳимани уйғотар, уларнинг кўзларидаги ана шу осойишталик ва махталликка ўхшаш кўникма уларни қандай қилиб бу ақл ва тафаккурнинг харобаси каби на бирон режа, на бирон мақсад билан эмас, балки пала-партиш қуриб ташланган, бинолари қадим даврлардаги - дарвоқе унчалик ҳам қадим ҳам эмас - авахталардан андоза олиб қурилган шаҳарга нега тўсатдан билдирмасдан бостириб келишганини ва ҳеч бир қаршиликсиз бутун шаҳарни эгаллашганини фош қилиб турар, ана шу фош қилишнинг ўзиёқ ваҳимали ва даҳшат эди - ахир уларнинг заҳил, чандиқли юзлари одамни бир зум эсанкиратиб қўяр, ва эътиқод, садоқат, эзгулик деган, одам бир умр сиғиниб келган ўтишга арзийдиган туйғулар аслида пуч нарсадан иборат эканликларини улар ўзларининг қисматларида ва майдонда, шаҳар кўчаларида бесару-пой изғиб юришлари билан исботлаб тургандай бўлишарди; буларнинг барини сен дарахт тагига чўккан кўйи майдондагиларни кузатиб туриб ўйлаган эдинг ва яқингинада сен ўзинг ишлайдиган рўзномада бу ўлик маҳбуслар ҳақида шундай фикрларни ёзган ва мақоланг шов-шувларга сабаб бўлганди. Ўша куни уларга қараб туриб яна неларни ўйлагандинг? Сенинг қалбингда қандай гумон айиқлари ўкирди, бу менга қаронғу. Менга аёни фақат ҳуки, қиёфасиз, ва ўликнусха одамлар шаҳарни ўзлариники қилиб олганларига ҳеч қандай шубҳа йўқ эди. қачон?! қай маҳалда?! Фақат мана шу нарса жумбоқ. Наҳотки, бир кечада шунчалик ўзгарса?? Ёки сен гемеолитлардай ойлаб ухлаб қолдингмикан?! Бўлиши мумкин. Унда хотини бир ҳафтадан сўнг қайтиб келаман деганди, нега улар йўқ? Ёхут бу ўлик шотирлар қўшнилари каби болалари ва хотинини олиб кетишдимикан? қайга? Нега?\nСенинг кўзинг тиниб, бошинг айлана бошлаганди, сен ҳатто ўрнингдан ирғиб турганингни, дарахт шоҳи чап юзингни тилиб ўтганини ҳам билмай қолдинг, эхтиёткорликни ҳам унутиб қўйгандинг. Хаёлинг паришонлигидан юрагинг ғазаб ўчоғига айланганди. Кўнглингни қоплаган машъум фикрлар, васвасалар оғушида йўлакни телба каби кесиб ўтаётганингни анча кеч - ёнингдан ўнгингдан сўнгингдан қонсиз, совуқ юзлар қаҳр билан еб қўйгудай тикилаётганини алоха сезгач англадинг, юзлари рангсиз, туғ каби хилпираган одамлар ўзларини четга олишар, изингдан балони кўргандай тикилиб қолишар, қий-чув кўтариб, кимларнидир ёрдамга чақиришарди; Хушинг ўзига келганида майдоннинг ўртасига бориб қолгандинг - энди орқага қайтиб бўлмасди; орқада сенга чақчайган кўзларини тикиб турган бир тўп оломон турарди, олдинда ҳам бир гуруҳ қиёфасиз одамлар сенга серрайиб қараб туришарди, фақат ўнг тарафдаги анҳорга қурилган ёлғизоёқ кўприккина бўш эди; Сен буларнинг ҳаммасини жуда тезликда ҳисоб-китоб қилиб чиқдинг, ўзингга қараб турганларни ҳуркитганча, олдинга қараб интилмоқда эдинг, бурақам - одамлар қурозсиз бўлсалар ўзингдан чўчишини билиб қолган эдинг: Бироқ шу пайт бутун майдонни ларзага солган буйруқ янгради.\nСен товуш келган томонга қарадинггу олд тарафдан ўзингга қараб югуриб келаётган учта аскарни ва боя уйинг олдида кўрган камарли кишини кўрдинг. Орқада ҳам сени қуролли кишилар қуршаб олганди - фақат битта йўл, кўприк очиқ эди; Сен кўприкдан ўтсанг бўлди, нарёғи қаровсиз, сердарахт хиёбонга чиқиб олишингни билардинг, балки қутулиб ҳам кетарсан? Сен кўприкка қараб югурдинг. Оёқларинг шу даражада чаққон бўлиб қолдики, ўзингда қўрқув аралаш эллик газча келадиган анҳордан ҳам сакраб ўта оладиган куч сездинг. Кўприк зиналаридан икки сакраб чиқиб олдинг ва ички сезги билан овчилар орасига тушиб қолган оҳу каби бирдан ўзингни майдондаги оломон қувлаб жўнаганини билдинг, орқангдан минглаб отлар қувлаб келаётгандек қулоқни қоматга келтирадиган дупур-дупур ва аёлу-эркакларнинг чинқириқлари эшитила бошлади - агар изингдагилар таъқибни шу тариқа давом эттирса тезда кўприкка келиб тиқилиб қолишлари ва бир-бирини босиб янчиб ташлашларини билардинг, бу сенга жуда қўл келарди - токи таъқибчилар ўзларини ўнглаб олгунларича ташландиқ хиёбонга бориб қолишинг, ундан сойлик бўйлаб яшириниб шаҳардан чиқиб кетишинг мумкин эди - бироқ бирдан орқангдаги шовқин бир зум тингандек бўлди ва нақ оёғинг остида нимадир портлагандай гумбурлади, визиллаб келиб чап сонингга нимадир жозиллаб ёпишди ва суягинг бўлак-бўлак бўлиб шарақлаб тўкилиб тушгандай кўз олдинг тиниб кетди, сен сўнгги пиллапояга қоқилиб ағнаб тушдинг, ағнаркансан изингдан қувлаб келаётган жоҳил, ғазабнок оломонни ва қўлида қурол ушлаган, ҳозиргина сенга ўқ узган одамни кўришга улгурдинг, у одам қиррадор қалпоқ кийган ва сенинг уйингда турган отангнинг суратидаги қиёфага жуда ўхшарди, эҳтимол ўшадир, эҳтимол қайтгандир?» деб ўйладинг, аммо бошқасини англай олмадинг ва чакканг зарб билан кўприк панжарасига урилди; Сўнг ҳаммаси тиниб қаергадир ғойиб бўлгандек туюлди, тошиб кўпириб чиққан сув сеҳрли куч таъсирида яна ўз ўрасига қайтиб сингиб кетгани каби, сен билган осмон, ер, дарахтлар, ранглар ва бутун дунё бир-бирига аралашиб кетиб, кичик бир қизғиш, ушлаб бўлмайдиган хира нуқтага айланди - сен ҳушингдан кетаркансан устингга етиб келган қошсиз ва юзсиз чақчайган одамларни, уларнинг жаҳлдан ўзларини йўқотиб қўйгандек шовқин сурон қилишаётганини, сени кўрсатиб нелардир деб кулишаётганини, камарли кишининг бақирганини, оломонни бир четга ҳайдаётганини, замбилга солиб қайгадир кўтариб боришаётганини, атрофингда арвоҳ сифат оломон тантанавор ва зафарли қийқиришаётганини, кимнидир тинмай олқишлаётганини, ва майдонда оркестр ҳамон тажовузкор ва жанговор куй чалаётганини оломоннинг шовқин-сурони ва қийқириғи тобора кучайиб бораётганини, гўё қачонлардир қўргану, энди эсингдан чиқиб кетган ва хотирлаш мушкул бўлган манзарадай элас-элас илғаб қолдинг.\nОломон шодон қийқирганча сени қайгадир кўтариб боришарди, қаердадир радио карнайдан фаннинг сўнгги ютуқлари ва байрам олди чақириқлари ўқиларди, майдонда эса оркестр сафга чорлаб ҳамон тантанавор куй чаларди...\n"http://www.kutubxona.com/wiki/index.php?title=Nazar_Eshonqul._Qaytish_(hikoya)_/_Kiril&oldid=13589" dan olindi


ZOOM орқали Ўзбекистон суд-ҳуқуқ тизимининг ислоҳоти: ОАВда ёритиш масалалари муҳокама қилинди – Jurnalist\nZOOM орқали Ўзбекистон суд-ҳуқуқ тизимининг ислоҳоти: ОАВда ёритиш масалалари муҳокама қилинди\nR S2020-06-18T07:10:28+05:0018 Iyun, 2020|Сурхондарё вил.|\nЭркин оммавий ахборот воситалари ва мустақил судлар фуқаролик жамиятининг ажралмас қисми бўлиб, дунёдаги ҳеч бир давлат мазкур институтларсиз ривожлана олмайди. Зеро, улардан бирининг мустақиллигига раҳна соладиган омил иккинчисининг ҳам эркинлигини чегаралаб қўяди. Шу боис Ўзбекистон ижтимоий-сиёсий ҳаётида амалга оширилаётган янгиланиш ва либераллаштириш жараёнида суд ҳокимияти ва ОАВ ўртасидаги ўзаро ҳамкорликни амалга ошириш жуда муҳим. Айниқса аҳолининг сиёсий фаоллиги, ҳуқуқий онги ва саводхонлигини оширишда, судлар фаолиятида жамоатчилик назоратини ўрнатишда, жиноятчиликка қарши кураш ва унинг олдини олишда журналистлар муҳим восита ҳисобланади.\nЖурналистларни қайта тайёрлаш маркази томонидан бу борада талайгина лойиҳалар амалга оширмоқда. Жумладан вилоятлар бўйлаб бугунги кунда USAID молиявий кўмаги асосида журналистлар ва блогерлар учун “Ўзбекистон суд-ҳуқуқ тизимининг ислоҳати: ОАВда ёритиш” мавзусида семинар-тренинглар бўлиб ўтмоқда. Куни кеча ушбу тренинг Ўзбекистон Журналистлари ижодий уюшмасининг Сурхондарё вилоят бўлими билан ҳамкорликда вилоятда ҳам ташкил этилди.\nИкки кунлик семинар инсонларнинг хавфсизлиги юзасидан онлайн ZOOM программаси орқали ташкил этилди. Унда тренерлар – ҳуқуқшунос, журналист Карим Бахриев ва ЎзДЖТУ халқаро журналистика факультетининг доценти Наргис Қосимова оммавий ахборот воситалари ва журналистлар фаолиятининг ҳуқуқий асослари, блогерлар ва ҳуқуқ: шаьн, қадр қиммат, ишчанлик обрўси, туҳмат ва ҳақорат масалалари, журналистнинг суд жараёнидаги ахборотни олиш билан боғлиқ масалалар, судловнинг ошкоралиги: очиқ ва ёпиқ судлар, ахборот манбалари ва улар билан ишлаш қоидалари, суд залидан репортаж тайёрлашнинг ўзига ҳос жиҳатлари, ҳуқуқий мавзуни ёритувчи журналистларнинг хавфсизлиги масаласи, ахборот хавфсизлиги асослари, хавфсизликнинг гендер аспектлари, суд-ҳуқуқ тизимини ёритишда ахлоқий тамойиллар мавзуларида маълумотлар асосида тақдимот ўтказишди.\nСеминар сўнгида журналистлар ОАВ ва судлар фаолияти ўртасидаги ҳамкорликни кучайтириш, ҳуқуқий соҳага ихтисослашиш, судлар фаолиятини холисона ёритиш борасида фикр-мулоҳазаларини билдирдилар.


Аграр университетига 13 мингдан ортиқ абитуриент тест топширди\n10:18 / 03.08.2017\nКуни кеча Ўзбекистон ОТМларида абитуриентлар тест синовларини топширди. Давлат тест марказининг маълумотига кўра, бу йил 729 950 нафар ёш тест синовларида қатнашган бўлиб, шулардан 13730 нафари Тошкент давлат аграр университетида таълим олиш истагини билдирган.\nТест синовларига қатнашмаган абитуриентлар 377 нафарни ташкил этди. Унда университетга бириктирилган барча ташкилотларнинг масъул ходимлари ҳамда 43 та қават, 20 та бино ва 1 нафар муассаса жами 64 нафар ДТМ вакили қатнашди.\nУниверситет ҳудудида ва университетга келиш йўлида абитуриентлар ва уларнинг ота-оналари учун етарли маиший шарт-шароит, фарзандларини кутиб олишлари учун 12 та вилоят ва Тошкент шаҳрига ажратилган ҳудудлар мавжуд.\nТошкент аграр университети


Жалолиддин Машарипов ҳақида қисқача маълумот\nДубайнинг "Шабаб Ал-Аҳли" жамоасида ижарада ўйнаётган, "Ан-Наср" клуби ва Ўзбекистон миллий терма жамоаси ярим ҳимоячиси Жалолиддин Машарипов 1993 йил 1 сентябрь куни Урганч шахрида дунёга келади.\n"Пахтакор" футбол академиясининг битирувчисидир. 2013 йилгача у "Пахтакор" ёшлар жамоасида ўйнаган. Ўша йилнинг ўзида йилда у Ўзбекистон ёшлар терма жамоаси аъзоси бўлиб, унда тўртта учрашув ўтказган. 2017 йилда у Тошкентнинг "Локомотив"ига ижарага берилди.\n2018 йил декабрь ойида у 2019 йилги Осиё Кубоги қайтномасига киритилди. 13 январь куни гуруҳ босқичининг иккинчи ўйинида Туркманистонга қарши ўйинда у 40-дақиқада гол урди. Натижада Ўзбекистон терма жамоаси 4: 0 ҳисобида ғалаба қозонишига ҳисса қўшди.\nТеглар: Пахтакор, Жалолиддин Машарипов, Ўзбекистон миллий терма жамоаси\nВадим Абрамовга саволлар\nСаудия Арабистони - Ўзбекистон 3:0 ёки биз учун ҳаммаси тугади\nЖЧ-022 саралаши, D гуруҳи. Ўзбекистон терма жамоаси кичик ҳисобда Яманни мағлуб етди\nЖЧ саралаши, "Д" гуруҳи, Ўзбекистон терма жамоаси Сингапурга имкон қолдирмади\nЖЧ саралаши. Ўзбекистон терма жамоасининг Сингапурга қарши асосий таркиби маълум\nЎзбекистон - Сингапур учрашувини бошқарадиган ҳакамлар маълум\nБугун ўйин. Ўзбекистон терма жамоаси Сингапурга қарши баҳс олиб боради\nЖаҳон Чемпионати саралаши. Ўзбекистон терма жамоасини кутаётган ўйинлар\nЎзбекистон миллий терма жамоасининг Саудия Арабистонига йўл оладиган якуний таркиб эълон қилинди\nЎзбекистон миллий терма жамоаси ЖЧ-2022 мусобақасига тайёргарликни бошлади (Дмитрий Попов блоги)\nОдил Аҳмедовнинг бугунги кунгача эришган ютуқлари билан танишинг!\nОдил Аҳмедовнинг терма жамоадаги фаолияти ҳақида\nОдил Аҳмедовнинг клублардаги фаолияти ҳақида. 2- қисм\nОдил Аҳмедовнинг клублардаги фаолияти ҳақида. 1- қисм\nЖалолиддин Машарипов фаолияти давомидаги ютуқлари


Моуриньони «йиқитган» 5 устун\nНиҳоят Жозе Моуриньо «Манчестер Юнайтед»дан истеъфога чиқарилди. Августдан буён ҳамма кутаётган воқеа содир бўлди. Хўш, дунёнинг энг яхши мураббийларидан бирининг навбатдаги истеъфосига сабаб нима? Ростан ҳам Жозенинг услуби эскирдими?\nВан Гаал мероси\nБу Жозе Моуриньо наздидаги асосий сабаб, яъни Манчестердаги муваффақиятсизликларга асосий сабаб қачондир сўралса, Жозе ўтган икки ярим йилини катта эҳтимол билан омадсиз ҳисобламайди ва унга тақдим этилган жамоа билан энг яхши натижаларга эришганини айтади.\nБир тарафдан тўғри ҳамдир. Жозега сўнгги уч йилда еттинчи, тўртинчи ва бешинчи ўринларни олган, ягона соврини Англия кубоги финалида «Кристал Пэлас»ни қўшимча вақтдаги гол эвазига ютиб қўлга киритган жамоани қабул қилиб олганди. Таркибда ҳақиқий маънода топ-футболчи деб саналиши мумкин бўлган бирорта ҳам футболчи бўлмаган. Шу нуқтаи назардан, Агуэро, Сильва, Де Брюйне, Азар каби футболчиларга эга бўлган бошқа жамоалар билан солиштирганда «Манчестер Юнайтед» анча ғўр кўринарди.\nТўғри, бу вазиятни ўнглаш учун унга етарлича пул берилди, бир қатор юлдуз футболчилар олиб келинди, ҳозирда маошлар бўйича «Юнайтед» лигада биринчи, таркибдаги футболчиларнинг нархлари бўйича эса, иккинчи ўринни банд этган. Аммо мураббий ўзи амалга оширган трансферлар кетидан катта босим келишини ҳам эсдан чиқармаслик керак. Яъни, мураббий учун тайер, кучли ижрочилар йиғилган жамоага келиб, ишлаб кетиши анча осонроқ кечган бўларди.\nШунингдек, ўйин фалсафаси борасида ҳам Моуриньога яхши мерос қолмаганини айтиш керак. Луи ван Гаал мураббий сифатида ўз вақтида Моуриньонинг устози саналган бўлса-да, ўйин фалсафаси, услуби борасида буткул аксидир. Натижада, Моуриньо бу борада ҳам нолдан бошлашга тўғри келди, бутунлай бошқа тактика ва фалсафа устига қурилган ва йиғилган таркиб билан бутунлай бошқача ўйнашга тўғри келди. Луи Манчестерга олиб келган Депай, Шнайдерлин, Роҳо, Дармиян, Шоу, Эррера, Блинд ва Швайнштайгер каби футболчиларнинг бирортаси ҳам Жозе услубига тўлақонли тушиб кетмади. Бу футболчиларнинг аксарияти билан муаммолар юзага келди.\nЖозе бундай шароитга илгари тушмаганди. «Интер»да жамоани қабул қилиб олиб, Европа шоҳсупасига келган пайтгача бўлган вақтда унга А Серияда рақобат қила оладиган рақибнинг ўзи йўқ эди. «Реал»да эса, жуда маҳоратли ва жаҳон миқёсидаги юлдузлар йиғилганди.\nМуаммолар фақат собиқ мураббийларнинг харидлари билангина бўлмади, албатта. Йўқ, сиз кутгандек эмас, Жозенинг истеъфоси айнан Погба билан бўлган зиддият туфайли рўй берди демоқчи эмасман. «Манчестер Юнайтед»нинг анъаналари бундай сиёсат олиб боришга йўл қўймайди: «қачон бир футболчи жамоада мураббийдан ҳам муҳимга айланса, жамоа тугайди», – деган эди сэр Алекс Фергюсон.\nШунчаки, Моуриньо Погба билан боғлиқ режаларда катта хатога йўл қўйди. Ўша пайтда ҳеч ким бундай дея олмаган бўларди. Ақллилик қилмайлик-да, «хато бўлиб чиқди» иборасини қўлласак, тўғрироқ бўларди.\nПол Погба – супериқтидорли яримҳимоячи. Салоҳият жиҳатидан ҳатто дунёнинг энг яхши футболчилари билан беллаша олади. Аммо Погба бироз беқарор футболчи ҳамдир.\nБу «Ювентус»да билинмасди, чунки у Туринда асосий футболчи бўлмаган. Буффон, Пирло, Видаль, Тевес, Бонуччи каби футболчилар томонидан ўрнатилган пойдеворнинг чўққиси бўлганди холос Погба. Яъни, франциялик бу футболчи жуда чиройли безатилган ширин тортнинг энг тепасидаги гул бўлиши мумкин, холос. «Мана, бизда мана бундай талантли футболчи ҳам бор», деб намойиш қилинади, чиройли финтлар, ҳаракатлар «Ювентус» ўйинига салобат ва кўркамлик бахш этади, аммо барибир жамоанинг кучи бошқаларда бўлиб қолаверади.\nПогба Манчестерда ҳам тайёр кучли жамоанинг асосий юлдузи бўлиши мумкин эди, бу ерда ҳам, ҳатто Жозе қўл остида ҳам. Аммо Жозенинг адашган жойи шу бўлдики, у Погбани тайёр жамоа устига олиб келмади, балки унинг атрофида янги жамоа қурмоқчи бўлди. Беқарор Погба атрофида қуриладиган жамоа ҳам босимларга дош беролмайдиган ва беқарор бўлиши табиий.\nДастлабки мавсумда бу унча сезилмаганига ҳам изоҳ бор. Ибраҳимович ва Руни асосий юлдузлар сифатида намоён бўлишар, Погба шахсият борасида уларнинг соясида қолганди. Ўшанда ҳам баъзи журналистлар, мухлислар Погбани танқид қилишар, катта харажатлар кутилган самарани бермаётганини айтишар, аммо барибир Златан бор жойда асосий планга чиқиш имконсиз эди.\nИккинчи мавсумга келиб, Златан ва Руни жамоани тарк этгач, асосий қаҳрамон – Погба бўлиб қолди ва жамоа натижалари ҳам, кўрсатаётган ўйин ҳам Погбанинг характеридан келиб чиқа бошлади. Шу йилнинг январида бошланган зиддият, оқибатда, «Ливерпуль»дек жиддий рақибга қарши ўйинда соппа-соғ Погбанинг захирада қолиб кетиши билан якунланди. Ўша кеча камида янги мавсумни мураббий ва футболчидан бири «Олд Траффорд»да бошламаслиги аён бўлганди.\nМоуриньо Погба билан боғлиқ хатосини, мана шундай катта трансфернинг босимини ўзига ортиқча юклаб олганини тушунгани аниқ. Масалан, яқинда журналистлар ундан шу ёзда 60 миллион еврога сотиб олиниб, майдонга туширилмаётган Фред ҳақида сўрашди.\n«Қачонки, жамоа ҳимояда яхши ўйнай бошласа, Фред каби креатив футболчи бизга ёрдам бериши мумкин. Ҳозир унинг ҳам майдонда бўлиши мувозанатни бузиб қўяди», – деб жавоб берди португалиялик мураббий.\nГвардиоланинг «Манчестер Сити»си\nКўпчилик Моуриньонинг асосий устунлиги сифатида топ-тўқнашувларда, айниқса, кубок тизимида натижа кўрсата олишини айтишади. Аслида бироз бошқача.\nТўғри, Жозенинг «Порту» ва «Интер» билан қўлга киритган асосий ютуқлари айнан кубок тизимидаги баҳсларга тўғри келади, унинг «Реал» билан «Барселона»ни қандай тўхтатгани, «Челси» билан «Ливерпуль»ни қандай қилиб совриндан маҳрум қилганини эслаш мумкин. Лекин аксарият ҳолларда, Моуриньо яққол фаворит ёки класс жиҳатидан кучсизроқ бўлган рақибларга қарши ўйинларда бор кучини намойиш қила олади.\nФаворитлар билан ҳимояни мустаҳкамлаш ва рақиб хатосини кутиш – бу доим ҳам ўхшамайди, лекин бир марта мана шундай ғалабага эришсангиз, натижага эришилмаган бошқа ўйинлар ёддан чиқиб кетади. Кучсизроқ жамоалар билан эса, тактик «ўйинлар» билан рақибнинг энг кучли жиҳатларига зарба бериш орқали қуролсизлантириш Жозенинг асосий устунлигидир. Чунки, кучсизроқ жамоаларнинг асосий қуроллари кам бўлади, рақиб айнан ўша қуроллар билан ўйнашга мажбур – буни олдиндан биладиган Моуриньо эса осонлик билан рақиб ўйинини бузади. Ўша «Монако»га қарши 2003 йилги ЕЧЛ финали ёки 2017 йили «Аякс» билан Европа Лигаси финали мураббий Моуриньони тўлақонли намойиш қилган ўйинлардир.\nҲақиқий тенгма-тенг топ ўйинларда эса, кўпинча Моуриньо «қўрқоқ» тактикага суяниб қолади. Бу ерда рақибнинг асосий қуролларига урғу бериш хавфли, чунки рақиб ҳам алоҳида ўйинга бироз бошқача йўналиш танлаши мумкин. «Челси» билан «Атлетико»га қарши ўтган ярим финални эслаш мумкин, масалан.\nШунинг учун, Моуриньо давравий турнирларда сиртдан курашни афзал кўради. Яъни, Жозе жамоалари кучсиз жамоалар билан ўйинларда камроқ хатога йўл қўйиб, барқарор очко олиш эвазига, турнир жадвалини бошқаради. Ўзаро ўйинларда унинг жамоаси рақибидан яққол кучсиз кўриниши мумкин, аммо масофада Жозе устун келаверади.\n«Челси», «Интер» ва «Реал» билан чемпионликка эришган мавсумларида ҳам бир хил сценарий кечган – дастлабки турлардан пешқадамликни қўлга олган Жозе жамоаси устунликни бой бермаган экан. Яқинда шунга ўхшаш статистика ҳам чиқди – барча мавсумларда Жозе жамоаси 12-турдан кейин нечинчи ўринда борган бўлса, мавсумни ҳам ўша ўринда якунлаган экан.\nШу туфайли, режа бўйича Моуриньонинг чемпионлик даврига енгилмас «Манчестер Сити»нинг тўғри келиб қолиши мураббийнинг муаммоларидан бири бўлди. Ўтган йили «МЮ» мавсумни чемпионларга хос бошлади, дастлабки 8 ўйинда 6 ғалаба, атиги 2 гол ўтказиб юборилди. Бу темпда бошқа йилларда бемалол чемпион бўлиш ҳам мумкин эди. Аммо Гвардиола жамоаси ҳам тарихдаги энг яхши мавсумларидан бирини ўтказаётганди.\nТўғри, балки ўтган йилги чемпионлик ҳам бугунги Жозени қутқара олмас, истеъфо содир бўларди. Аммо унинг Манчестердаги фаолиятини бу қадар муваффақиятсиз деб баҳоламаётган, Жозенинг ўзи эса, оммага тўрт бармоғини кўрсатиб, «Олд Траффорд»ни мағрур тарк этаётган бўларди.\nЖозибасиз футбол ва ноқулай тактика\nФабио Капелло 2007 йилда «Реал»ни чемпионга айлантиргандан кейин ҳам истеъфога чиқарилганди. Катта эҳтимол билан, агар Жозе «Олд Траффорд»га бир қатор совринларни олиб келган тақдирда ҳам, аввалига ҳамма хурсанд бўлар, кейин барибир, зерикиб, ундан воз кечишарди. «Манчестер Юнайтед»га бундай футбол ярашмайди.\nҚизиғи, Жозе Моуриньо АПЛда 6-ўринни олган илк мавсумида эмас, ўтган йили, 2-ўринни олган йили кўпроқ танқид қилинди. Дастлабки йили, натижа бўлмаётган, дуранглар гирдобига ўралашган пайтларда ҳам, Мхитарян, Мата, Ибраҳимович, Руни, Погба каби футболчилар жозибали футбол намойиш эта олишганди. Моуриньо Манчестерда ўзининг олдинги жамоаларидан фарқли бўлган креатив футбол қураётганига ишора эди гўё.\nАммо кейинги мавсум ундай бўлиб чиқмади. Ҳақиқий вазифа қўйилди ҳамки, эски Жозени кўрдик. Ромелу Лукаку – Моуриньонинг ҳужумни ташкил қилишини ифода этувчи фигура. Кучли, бақувват, фойдали, жуда кўп гол уриши мумкин, аммо тўпни яхши тўхтата олмайди, жуда хунук дриблинг қилади, ураётган голларини ҳам роликларга қўйиб бўлмайди. Эринмасангиз, «МЮ»нинг 2016/17 ва 2017/18 йиллардаги голларини таққослаб кўринг. Эстетик жиҳатдан ер билан осмонча фарқ бор.\nМоуриньо тактикаси айниқса, юлдуз, ижрочи футболчиларга ноқулай эканини ҳам таъкидлаш жоиз. Бу ҳам футболчилардан катта куч талаб қиладиган жиҳат.\nМоуриньо ҳужумни ташкил қилишда асосан рақиб томонидаги бўш зоналардан фойдаланишни «яхши кўради». Шу туфайлидир балки, рақибнинг ҳам айнан шу қопқонига тушиб қолишдан жуда қўрқади. Оқибатда у шогирдларидан доимий равишда тўпга нисбатан ўз томонида жамланишни талаб қилади. Юқори прессинг, юқори ҳимояланишда деярли қўлламайди. Бу нима дегани?\nМисол учун, доимо юқори прессинг қўллайдиган Клопп ёки Гвардиолани олайлик. Уларнинг жамоасидаги сўнгги ҳимоячи рақиб дарвозасига анча яқин жойлашгани учун, энг олдиндаги ҳужумчи ва сўнгги ҳимоячи орасидаги масофа жуда қисқа. Ҳатто Гвардиола «Барселона»да бу масофани 20-25 метргача қисқартира олган. Бунинг натижасида, биринчидан, қисқа масофадаги зонада 10 футболчи жойлашган жамоа прессинг қилганда, тўпни олиб қўйиш осон кечади. Иккинчидан, энг олдинги ҳужумчи ҳам, орқага қайтиб, ҳимоячига айланиш учун узоғи билан ўша 20 метрни босиб ўтса кифоя.\nМанчестерда эса, жамоа жуда паст ҳимояда ўйнаши туфайли, бу масофа жуда катта, Лукакуни қўйинг, ҳатто ўша Погба орқага қайтиш учун баъзида 50 метр югуришига тўғри келади. Шунинг учун ҳам, айниқса топ ўйинларда конкрет футболчиларнинг хатоси, тўпга улгурмай қолгани намоён бўлиб қолаверади. Ўз вақтида Шоу, Погба, Марсиял каби футболчилар бу борада мураббийнинг жиддий эътирозига сабаб бўлишди. Гап фақат бу футболчиларнинг интизомсизликларида эмас, мос тактикада, улар ҳам жуда фойдали бўлишлари мумкин.\nНатижада, Моуриньо ўйинга бир пайтнинг ўзида бир неча мана шундай «интизомсиз» футболчиларни қўйишга «қўрқади». Айнан тўпсиз интизом фактори ёрдамида танланган таркиб эса, Янг, Эррера, Феллайни каби футболчилардан иборат бўлиб, ўйин сифатини кескин тушириб юборади. Натижада, Моуриньо олдида, айниқса, топ ўйинларда дилемма юзага келади: агар савияли ва юлдуз футболчилар билан ўйнай деса, улар белгиланган тактикага мос бўлмаганликлари туфайли, самарасиз бўлиб қолишади, ҳимояда улгуришмайди. Интизомни биринчи ўринга олиб чиқиб, таркиб танланганда эса, жамоа ҳужумни ташкил қилишда муаммоларга учрайди.\nБу фарқ бу мавсумдаги топ ўйинларда яққол кўринди. Моуриньонинг ҳақиқий топ ўйини фақат «Тоттенҳэм» (0:3) билан ўйинда кўринди, фақат шу ўйинда жамоа ташаббусни ўз қўлига олиб ўйнади. Бошқа ўйинларда, ҳатто яхши натижага эришилган «Челси» ва «Ювентус»га қарши сафар ўйинларида ҳам, аслида ўйин сифатида ижобий жиҳат кўзга ташланмаганди.\nОмадсиз трансферлар ва Эд Вудворд\nБу ёзда Моуриньога ҳатто ўз вақтида Давид Мойесга кўрсатилган мадад ҳам бўлмади. Ҳар холда Вудворд ўшанда Мойесни деб гоҳ Кроос, гоҳ Фабрегас ортидан югурган, ҳатто Тиаго Алкантара бир оёғи билан «Олд Траффорд»га келиб қолганди.\nБу сафар ундай бўлмади. Мураббий жуда ҳам қаттиқ хоҳлаган баъзи футболчилар устида арзимас 5-10 миллион еврога ҳам талашилди ва трансферлар барбод бўлди. 18 очколик фарқ билан чемпионликка эришган «Сити» Риёз Маҳрез учун катта пул бераётган бир пайтда, «Манчестер Юнайтед» фақат Фред ва қария дарвозабон билан кифояланди.\nАлбатта, гап фақат пулда эмас. Аслида яхши футболчини пайқаш бўйича уста бўлган Моуриньонинг Манчестердаги трансферлари омадсизликка учрамоқда. Ҳимояга олиб келинган Линделоф ва Байи ҳали ҳам асосий кучга айланишмади. Мхитарян Санчесга алмаштириб юборилди. Погба билан Моуриньонинг ўзида муаммолар юзага келди. Лукаку ва Матичга ҳам саволлар бор. Натижада, Моуриньо «Олд Траффорд»га олиб келган 10 футболчидан бирортаси ҳам бугунги кунда асосий таркибнинг алмаштириб бўлмас футболчисига айланмади. Ҳимояда эса, ҳали ҳам Фергюсон даврида сотиб олган Смоллинг, Янг, Валенсия каби футболчилар тўп сурмоқда.\n«Тоттенҳэм» ва «Ливерпуль» етакчи футболчиларни сотиб ҳам, арзонга олинган ёки академиядан чиққан Трипье, Дэвис, Роберстон, Александр Арнолд, Гомес каби футболчилардан топ ясаётган бир пайтда, Англияда етакчилардан бири бўлган «МЮ» академияси самарасиз бўлиб қолди. Фосу-Менса, Перрейра каби футболчиларнинг келажаги мавҳум.\nВудворд Алдервейрелд ёки Магуайр трансферларини пайсалга солаётганда айнан Клопп ёки Почеттино амалга ошираётган ишлар, ва албатта, Байи, Линделоф каби ҳали оқибати номаълум трансферларни ҳам рўкач қилган бўлиши ҳақиқатга яқин.\nАлбатта, бу ерда фақат мураббийни эмас, клуб томонидан сўнгги йилларда танланган маркетинг йўналишини айблаш мумкин. Баъзи трансферларга футболдан кўра молиявий фактор кўпроқ аҳамият касб этганини кўриш қийин эмас. Златан, Мхитарян, Погба каби трансферлар бутунлай Моуриньонинг лойиҳаси деб айтиш ҳам ҳато бўларди.\nАйнан шу жиҳатга «МЮ» раҳбарияти ҳам эътибор қаратгани ва мураббийнинг истеъфоси учун катта туртки бўлганини сезиш қийин эмас. Мисол учун, истеъфодан сўнг, «МЮ» нинг кейинги сиёсат йўналиши ўзгариши ҳақида хабарлар чиқди – айтилишича, энди жамоа «Тоттенҳэм» ва «Ливерпуль» йўлидан боради, қимматбаҳо ва юлдуз футболчиларни жалб қилишга уринмайди, аксинча, фойдали ва ёш иқтидорларга суянади.\nМавсум ярмига ҳам етмай содир бўлган иккинчи истеъфо Моуриньонинг каръерасига жиддий таъсир қилиши шубҳасиз. Аксарият топ-клубларда ҳозирда яхши ишлаётган ўз мураббийлари мавжудлигини эътиборга олсак, унинг навбатдаги шов-шувли тайинланиши ҳам даргумон. Катта эҳтимол билан энди Жозе ҳали ҳам ўзи қадрланадиган ва яхши хотиралар билан қабул қилишга тайёр турган клубга ўтиши мақсадга мувофиқ. Эсингизда бўлса, «Реал»даги жанжалли якундан сўнг, «Челси»га қайтиш Моуриньо фаолиятида янги қадам бўлганди. Бугун шу ишни «Интер» амалга ошириши мумкин. ЕЧЛдаги муваффақиятсизлик, даҳшатли «Ювентус» туфайли ички чемпионатда ҳам босим камроқ. Ўйин услуби жиҳатидан ҳам Жозе италияликларни зериктирмаса керак. Нафақат ўйин борасида, амбиция нуқтаи назаридан ҳам «Ювентус» билан рақобат қилиш учун яхши қадам бўларди миланликлар учун. Ёки «Порту»...\nЖозе Моуриньонинг «Олд Траффорд»даги фаолиятини эса, бир сўз билан ифодалаш қийин. Яхши ўйинлар, совринлар ва унинг учинчи мавсуми учун анъанага айланган салбий воқеалар, зиддиятлар ҳам содир бўлди. Жамоа ўз тарихида илк бор Европа Лигасини ютиб олди. Фергюсон давридан кейин илк бор 2-ўринни эгаллади. Жамоа учун белгиланган планка ошди, ҳеч бўлмаса, мавсум бошларида чемпионликка даъвогар сифатида тилга ола бошладилар. Бу яхши.\nЯна бир энг муҳим жиҳат бор. Алекс Фергюсон «МЮ»нинг «отаси» эди, бу ерда менежер ҳам, спорт директори ҳам, мураббий ҳам, йўлбошчи ҳам айнан у саналади. Фергюсон кетгач, клубда ривожланиш курсини белгилаш, вазифалар учун мос ва ишлайдиган тизимни жорий қилишда оқсашлар кузатила бошлади. Жуда кўп нарсани мураббий зиммасига юклаб қўйишга одатланган клуб ишлаш принципларида ўзгаришлар қилиш даври келганини англамай келаётганди. Машҳур мураббий, бир қатор юлдуз футболчилар ва трансферлар учун катта пул билан ҳар қандай муаммони ечиш мумкин, исталган пайтда илгариги даражага қайтиш мумкинлигига ишониб қолишганди.\nЭнди мана, энг машҳур мураббий ҳам олиб келинди, анча пул сарфланди – натижадан эса дарак йўқ. Бу йўлдан ўз вақтида юриб кўрган бошқа клублар аллақачон олдинлаб кетган, скаутлар билан ишлаш, футболни бошқариш, вазифалар ва муносабатлар борасида натижага эришиб бўлишди.\nМоуриньо даври раҳбариятга айнан шу жиҳатдаги муаммоларни, яъни ҳақиқий жамоа-оила қуриш аслида бошқа қадриятлар ортида эканини тушунтириб бера олган бўлса не ажаб. Бошқа йўл билан натижага эришиш имконсиз. Айниқса, «Олд Траффорд»да...


NYT: Обама НАТОни ЕИ билан ҳарбий соҳада ҳамкорликни кучайтиришга чақирмоқчи\n11:05 / 05.07.2016\nАҚШ президенти Барак Обама 8 июль куни Варшавада бўлиб ўтадиган НАТО саммитида ҳамкасбларини ЕИ билан ҳарбий соҳада янада яқинроқ ҳамкорлик қилишга чақирмоқчи. Бу ҳақида президент маъмуриятига асосланиб, The New York Times хабар қилди.\nМанбага кўра, бундай ҳамкорлик "анчадан бери АҚШнинг мақсадига айланган, лекин Буюк Британиянинг Евроиттифоқдан чиқиши бу масалани янада долзарб даражага кўтарди". Хусусан, НАТО ва ЕИ "киберҳужумларга қарши курашиш, ҳарбий машқларни мувофиқлаштириш ва Ўрта Ер денгизи марказий қисмини патруллаштириш соҳаларида ҳамкорлик қилишлари мумкин".\nБундан ташқари, NYT'га кўра, европалик дипломатлар Франция ва Германиядан янада яқин ҳарбий интеграцияга доир таклифлар кутишмоқда.\nОбама ЕИ НАТО


Аёрхо бинти Хонид (Мусонинг оналари) (учинчи мақола)\n17:00 / 06 январь 637 pdf Ўқиш режими + -\n«Мусо (дарёда оқиб кетгач) онасининг қалби бўм-бўш бўлиб қолди. Агар Биз («Мусони ўзингга қайтарурмиз», деган ваъдамизга) имон келтиргувчилардан бўлиши учун унинг кўнглини хотиржам қилмаганимизда албатта у (Мусо ўзининг ўғли эканини) очиб қўйган бўлур эди» (Қосос сураси, 10-оят).\nМусонинг онаси Аёрхонинг дунё ишларидан кўнгли совиб кетди. Хаёлида фақат Мусо! «Нима бўлди экан, Иброҳимни оловдан қутқарганидек, Мусони ҳам ғарқ бўлишдан қутқардимикан? Сандиққа ҳаво кирмасдан бола ўлиб қолмадимикан? Сув узоқларга олиб кетдимикан? Тирикмикан? Қаерда экан?» Аёрхо узоқ ўйлади. Қизи Марямга дедики: «Сен сандиқни кузатгин, қаерга кетди экан, лекин ҳеч ким билмасин». «Ва (Мусонинг онаси) унинг опасига: «Унинг ортидан тушгин», деди. Бас, у (Фиръавн хонадонидагилар) сезмаган ҳолларида (Мусони) узоқдан кузатиб турди» (Қосос сураси, 11-оят).\nМарям кўчадан бир хабарни олиб келди. Фиръавннинг аёли болани сандиқдан олибди, ҳатто уни ўзига ўғил қилибди. Аллоҳ таоло болани ҳам ғарқ бўлишидан, ҳам ўлдирилишидан ўзи сақлади.\nМусонинг онаси Аёрхонинг кўнгли таскин топди. Боласининг саломат эканлигига Аллоҳга шукр қилди. Қизига «Менга тез-тез бола тўғрисида хабар келтириб тур», деб тайинлади. Марям қасрга тез-тез бориб турди ва бир хизматкор аёл билан танишиб олди. Бола тўғрисида ундан сўради. «Қасрдагилар ҳозир ҳайрон, бола ҳеч кимни эммаяпти экан, малика бундан қаттиқ сиқилган! Боланинг очликдан ҳалок бўлиши уни ташвишга солган», деди хизматкор аёл. Марям дедики: «Мен бир покиза аёлни биламан, балки бола уни эмар!» Жория деди: «Агар шу аёлни эмса, малика сенга катта мукофот беради».\nУ Марямни маликанинг олдига олиб борди. «Биз аввал (Мусога барча) эмизгувчи аёлларни ҳаром қилдик (бас, у бирон аёлни эммади), шунда (унинг опаси келиб): «Мен сизларга унга кафил бўлиб (эмизадиган) ва унга холис (тарбия берадиган) бир оилани кўрсатайми?» деди» (Қасос сураси, 12-оят).\nМалика деди: «У аёлнинг уйи қаерда?» Марям: «Унча узоқ эмас, бу ерга яқин», деди. Жория ва Марям болани олиб уйга келишди. Марям бола эммаса-я, деб қўрқди. У онасига воқеани гапириб берди ва болани Аёрхонинг қўлига тутди. Шунда она «Биз Мусонинг онасига (Мусони туғиб, уни ҳам Фиръавн одамлари келиб ўлдиришларидан қўрқиб турган пайтида) ваҳий қилдикки: «Уни эмизавергин. Бас, қачон (Фиръавн одамлари ўғил кўрганингни билиб қолиб, уни ўлдириб кетишларидан) қўрқсанг, уни дарёга ташлагин ва қўрқмагин ҳам, қайғурмагин ҳам. Зеро, Биз уни сенга (яъни, тирик ҳолида) қайтаргувчидирмиз ва уни пайғамбарлардан қилгувчидирмиз» (Қосос сураси, 7-оят)ни эслади. Роббисига шукр қилди. Сўнг боласини бағрига босиб, кўкрагини унинг оғзига солди. Бола кўкракни эма бошлади. Очиққан боланинг юзида ризолик аломатлари зоҳир бўлди. Тўйгунича эмди. Шундан кейин жория болани қасрга қайтариб олиб кетди. Маликага хушхабарни айтди. Малика хурсанд бўлиб, бу аёлни қасрга таклиф қилди. Жория Мусонинг онаси олдига келиб, маликанинг чақираётганини айтди. Мусонинг онаси малика ҳузурига келди. Малика уни саройда яшаб, болани шу ерда эмизиб туришга таклиф қилди. Мусонинг онаси эътироз билдириб: «Менинг эрим, болаларим бор, бу ерда туролмайман, агар майли десангиз, уйга олиб кетиб, боқиб берсам», деди. Малика рози бўлиб, кўп кийим-кечак, ҳадялар билан Мусони онасига бериб юборди.\nАёрхо Мусони бағрига босиб хурсанд ҳолда уйга қайтди. Аллоҳнинг қудратини, ваъдасига хилоф қилмаганини, У латиф, Рауфур-Раҳим Зот эканлигини эслади. «Шундай қилиб, Биз (Мусонинг онасининг) кўзлари шодланиши ва ғам чекмаслиги учун ҳамда Аллоҳнинг ваъдаси ҳақ эканини билиши учун уни онасига қайтардик. Лекин кўп (одамлар Аллоҳнинг ваъдаси ҳақ эканини) билмайдилар» (Қосос сураси, 13-оят). Сутдан чиққанидан кейин Мусони қасрга олиб кетишди, лекин вақти-вақти билан «сут онаси»ни зиёрат қилиш учун малика уни уйига юбориб турарди. Кунлар, ойлар ўтиб, бола катта бўлди. Мусо Мисрдан Мадянга кетганини эшитиб Аёрхо кўп хафа бўлди, интизорлик билан боласини кутди. Ўғли қайтганида Аллоҳ таоло унга пайғамбарликни насиб этганини билди. Боласи туғилган вақтида Аллоҳнинг юборган ваҳийсини эслади. Унинг дини ғолиб бўлишини истаб, кўп дуолар қилди. Аёрхо иймон келтирган ҳолида вафот этди.\n«Мўминалар силсиласи» китобидан\nЛутфия 19:20 / 09 январь\nАллохга шукр билмаганларимни урганиб оляпман\nХайрулло 08:13 / 07 январь\nМанавий фойда олдим Оллох рози булсин сизлардан рахмат\nШеър ва шеър ўқиш 22-боб\n15:00 / 06 январь 1277\nКим суннатимдан юз ўгирса, мендан эмас\n08:00 / 07 январь 993\n1956 12:08 / 14.11.2018\nIVАллоҳ таолонинг изни ила Расулуллоҳ соллаллоҳу алайҳи васаллам ҳижрат қилганларида Савда бинти Замъа онамиз ҳам у зотнинг ортларидан қизларни олиб, ҳижрат давоми...\n1005 11:45 / 03.02.2019\nАёрхо бинти Хонид (Мусонинг оналари) (биринчи мақола)\nҚадим замонда Мисрда Юсуф исмли зот акалари билан яшардилар. Ул зот ўзларидан насл қолдирдилар. Баъзилари солиҳ, баъзилари фосиқ, баъзилари муфсид бўлиб давоми...\n867 11:00 / 23.12.2020\nМаҳр келиннинг мулкидир\nУмму Ҳабиба розияллоҳу анҳодан ривоят қилинади.У киши Убайдуллоҳ ибн Жаҳшнинг хотини эдилар. Бас, у Ҳабашистон ерида ўлди. Шунда Нажоший уни Умму Ҳабибани давоми...\n857 15:06 / 24.06.2020


МИЛЛИЙ ЎЗЛИК ВА ҒУРУР КОШОНАСИ\nЎзбекистон Республикаси Фанлар академияси тасарруфидаги Темурийлар тарихи давлат музейи халқимиз томонидан миллий услубда бунёд бўлган муҳташам бино бўлиши билан бирга, илмий тадқиқот муассасаси ҳамдир. Бинобарин, Темурийлар даври тарихини изчил ўрганаётган тарихчи олимлар, айниқса ёш шарқшунос олимлар томонидан олиб бораётган тадқиқотлар бутун дунё Темуршунослар томонидан эътироф этилмоқда.\nУшбу сана муносабати билан Ўзбекистон Фанлар академияси Темурийлар тарихи давлат музейи, ЎзР ФА Халқаро Амир Темур хайрия жамоат фонди, Халқаро Амир Темур хайрия жамоат фонди Тошкент вилояти муассасаси билан ҳамкорликда Темурийлар тарихи давлат музейининг ташкил топганлигини 22 йиллиги муносабати билан “Миллий ўзлик ва ғурур кошонаси“ мавзуида давра суҳбати ўтказилди. Давра суҳбати 2018 йил 18 октябрь, пайшанба куни соат 1400 Темурийлар тарихи давлат музейининг Кичик мажлислар залида ўтказилди. Тадбирни ЎзР ФА Темурийлар тарихи давлат музейи директори ва Халқаро Амир Темур хайрия жамоат фонди раиси, т.ф.н. Хуршид Файзиев табрик сўзи билан очиб берди. Сўнг Халқаро Амир Темур хайрия жамоат фонди Тошкент вилояти муассасаси раиси Муҳаббат Шоюсупова музейнинг мамлакатимиз ижтимоий-сиёсий ҳаётида тутган ўрни ҳақида сўзлади.\nМузей маъмурияти ушбу давра суҳбати билан “Устоз-шогирд” анъаналарини ривожлантириш йўлида музейда тасвирий санъат асарларини бунёд этган усталарни ёш авлод билан таништиришни мақсад қилган. Шу муносабат билан Камолиддин Беҳзод номидаги Миллий рассомлик ва дизайн институтининг ва Республика рассомлик коллежининг профессор-ўқитувчилари, ўқувчи, талабалари таклиф этилди. Камолиддин Беҳзод номидаги Ўзбекистон Республикаси Давлат мукофоти соҳиби, ЮНЕСКО ва БМТнинг “Уста” гувоҳномаси соҳиби, “Санойи нафис” ижодий гуруҳ асосчиси – Тойиржон Болтабоев “Буюк Соҳибқирон – Буюк бунёдкор” асари ҳақида” мавзусида; ”Камолиддин Беҳзод номидаги Миллий рассомлик ва дизайн институтининг “Миниатюра ва китоб графикаси” кафедраси доценти Абдулазиз Акбархўжаев “Темурийлар тарихи давлат музейида деворий расмларнинг барпо этилиши” мавзусида; Республика рассомлик коллежининг “Рангтасвир” кафедраси мудири Фатҳиддин Шобаротов “Амалий санъатнинг ривожланишида Темурийлар тарихи давлат музейининг ўрни” мавзулари бўйича сўз юритдилар.\nМузей қурилишидаги ижодий жараёнлар ҳақида хаттот, рассом, наққош, ганчкор ва ёғоч ўймакор усталарнинг дил сўзлари тингланди.\nЎқувчи ва талабалар таассуротлари ҳақида ўз фикр-мулоҳазаларини билдиришди. Шунингдек, тадбир иштирокчилари томонидан музей бўйлаб экскурсиялар ташкил этилиб, эсдалик учун фотосессиялар ўтказилди.


Она юрт оҳанрабоси\nБир йигит ёв қўлига асир тушади. Уни ёт ўлкага қул қилиб сотиб юборадилар. Орадан йиллар ўтади. Йигит ўзи туғилиб ўсган юртини ҳам, ота-оналарини ҳам унута бошлайди. У ёт ўлкага кўникади. Охир-оқибат сабр-тоқати, ақл-идроки, иродасининг мустаҳкамлиги туфайли ўша ўлканинг ҳукмдори бўлади.\nЙиллар учқур отдай учиб кетади. Ҳукмдор кексаяди. Кунлардан бир куни унинг ота юрти тарафлардан карвон келади. Карвонда бир боғлам ёвшан келтирилган эди. Аччиқ ёвшан ҳиди димоғига гуп этиб урилган ҳукмдор олис юртда қолиб кетган олис болалигини, шўх-шодон ўтган кунларини, қадрдон дашту далаларда териб олган лолаларни бир-бир эслайди. Беихтиёр кўзларида милт-милт ёш қалқийди, Ватан соғинчидан юраги алланечук бўлиб кетади. Энди уни ёт ўлкада ҳеч нарса ушлаб қололмасди: кўпчилик орзу қиладиган тож-тахт ҳам, шон-шуҳрат ҳам, бойлик ҳам кўзига кўринмайди. Қудратли ҳукмдор зудлик билан отини эгарлайдию ота юрти томон чоптириб кетади...\n, 2018-05-15, 10:42 156


24 октабря, 2021, 17:37\nЖамоа чемпионликка жуда яқин\nҚозоғистон премьер-лигасида иштирок этаётган “Тобол” сўнгги тур олдидан мусобақа жадвалида биринчи ўринга кўтарилиб олди ва чемпионликни қўлга киритиш имконига эга бўлди.\nУЕФА аъзоси ҳисобланган Қозоғистонда юқори дивизион – премьер-лигада 14 та жамоа иштирок этмоқда. Улар икки даврали тизимда ғолиблик учун курашяпти. Мусобақа ғолиби келаси мавсум Европа Чемпионлар лигасининг саралаш босқичига йўлланма олади.\nАйни пайтда қўшни мамлакат юқори лигасида Ўзбекистондан фақатгина бир футболчи – Игорь Сергеев тўп тепмоқда. Ўтган йилнинг охирида “Пахтакор” билан шартномаси якунлаган моҳир ҳужумчи дастлаб, “Актобе” сафига қўшилганди. Ўшанда, Сергеевга “Астана” клуби ҳам даъвогарлик қилган, бироқ ҳамюртимиз ўз олдига катта мақсадларни қўйган “Актобе”ни танлаганди. Афсуски, ушбу клубда раҳбарият ўзгариши муносабати билан чемпионликка даъвогар жамоанинг ишлари ортга кетди.\n18 та учрашувда еттита гол билан “Актобе” тўпурари бўлиб турган Игорь Сергеевга ёзда “Тобол” таклиф билан чиқди. Кустанайликлар ўзбекистонлик футболчи ёрдамида УЕФА Конференциялар лигаси учрашувлари олдидан таркибни кучайтиришга қарор қилганди. Молиявий қийинчиликка дуч келган “Актобе” энг кўп маош оладиган Сергеевни қўйиб юборди.\nЛегионеримиз ҳақиқатан Конференциялар лигасида янги жамоасига катта ёрдам бера олди. Хорватиянинг “Хайдук” жамоаси билан бўлган илк учрашувда “Тобол” сафарда 0:2 ҳисобида ютқазиб келган эди. Лекин уйдаги жавоб ўйинида 4:1 ҳисобида зафар қучиб, учинчи босқичга ўтди. Голлардан иккитаси Игорь томонидан киритилди. Бироқ, жамоага гуруҳ босқичгача чиқиш учун тажриба етишмади.\n“Тобол” бор эътиборини ички чемпионатда пешқадам “Астана”га етиб олишга қаратди. Ниҳоят, 25-турдан сўнг мақсадига етиб, кустанайликлар биринчи ўринга кўтарилиб олди. Бунда учинчи ўринда бораётган “Қайрат”нинг ёрдами катта бўлди. Бу турда ўз майдонида “Астана”ни қабул қилган “Қайрат” 1:0 ҳисобида зафар қучди.\nЎз навбатида, “Тобол” футболчилари имкониятдан унумли фойдаланиб қолди. Улар “Шахтёр”ни 4:1 ҳисобида мағлубиятга учратди. Иккинчи голни Игорь Сергеев киритди. Бу ҳамюртимизнинг премьер-лигадаги 10-голи бўлди. Игорь “Тобол”га ўтганидан кейин “Ордабаси” ва “Қизил-Жар” дарвозасини ҳам ишғол қилиб, жамоасига ғалаба келтирган.\nҚозоғистон премьер-лигасида сўнгги тур олдидан “Тобол” 58 очко билан пешқадамга айланди. Аламли мағлубиятдан сўнг, “Астана” икки очко кам очко билан иккинчи поғонага тушиб қолди. “Тобол”га фойдаси теккан “Қайрат” эса чемпионатни учинчи ўринда якунлаши аниқ бўлиб улгурган.\nМазкур турдаги аниқ зарбасидан кейин умумий голларини 10 тага етказиб олган Игорь Сергеев тўпурарлар баҳсида учинчи ўринга чиқиб олди. Гол уриш бўйича пешқадам Марин Талмасов “Астана” сафида жами 17 та тўп киритган. Уни таъқиб қилаётган “Қайрат” ҳужумчиси Артур Шушеначев ҳисобида 12 та аниқ зарба бор.\nПремьер-лиганинг охирги тури 30 октябрь куни бўлиб ўтади. Шу куни чемпионликни расмийлаштириш имконига эга бўлган “Тобол” футболчилари “Акжайик” жамоаси меҳмони бўлади. Ҳамон олтин медаль учун имкониятини сақлаб турган “Астана” эса ўз мухлислари гувоҳлигида “Турон” жамоаси билан куч синашади.\nИгорь Сергеев жамоаси чемпионлик имкониятини қўлдан бой бермаслигига умид қиламиз. Ҳужумчимизда эса, кўп карра Ўзбекистон чемпионлиги қаторига Қозоғистон чемпионати олтин медалини қўшиб қўйиш эҳтимоли катта. Омад, Игорь!


Кўз кўзга тушмайди деб ўйлашмоқда(ми?) — Ishonch Gazetasi\nКўз кўзга тушмайди деб ўйлашмоқда(ми?)\nАйни кунларда Ўзбекистон кўзи ожизлар жамияти Фарғона вилояти бўлимини бир муаммо қийнамоқда. Гап шундаки, кўзи ожиз ногиронларнинг мазмунли дам олишларини таъминлаш мақсадида 1990 йилда жамият маблағлари ҳисобига сотиб олинган «Шоҳимардон» дам олиш маскани ҳокимликлар томонидан тортиб олиниб, бошқа бир ташкилотга бериб юборилмоқда. Жамият вакилларининг уринишлари эса бесамар кетмоқда.\n– 1990 йилдан 2009 йилга қадар юртимиздаги барча кўзи ожизлар «Шоҳимардон» дам олиш масканидан мунтазам фойдаланиб келишган, – дейди кўзи ожизлар жамияти Фарғона вилояти бўлими раиси Баҳодир Болтабоев. – Бироқ 2009 йилдан то 2018 йилгача бўлган даврда чегара билан боғлиқ муаммолар туфайли Шоҳимардонга кўзи ожиз ногиронларни юбориш ҳамда дам олиш масканини ободонлаштириш, таъмирлашнинг имкони бўлмаган.\nШу боис, бу вақт оралиғида Шоҳимардондаги кўпгина объектлар қаторида дам олиш маскани ҳам қаровсиз аҳволга келди. Чегаралар очилгач, 2018 йилдан бу маскан қисман бўлса-да, яна фаолият юрита бошлади. Масалан, ўтган йили 300 нафар, жорий йилда эса 300 нафардан зиёд кўзи ожиз ногиронлар масканда мароқли ҳордиқ чиқарди.\nМинг афсуски, айни вақтда вилоят Идоралараро комиссиясининг хулосасида Кўзи ожизлар жамиятининг «Шоҳимардон» дам олиш маскани бугунги кунда фойдаланилмаётган, бўш турган объект сифатида қайд этилган.\n«Шоҳимардон» дам олиш маскани бир неча марта хатловдан ўтказилган. Аммо бирор марта ҳам мулкдор – Ўзбекистон кўзи ожизлар жамияти Марказий бошқаруви ёки вилоят бўлими расман хабардор қилинмаган. Жамият вакиллари иштирокисиз ҳужжатлар тайёрланган.\nЖамият жорий йилнинг июль ойида вилоят идоралараро комиссиясининг хулосасини ҳақиқий эмас, ва комиссиянинг хатти-ҳаракатларини қонунга хилоф, деб топиш тўғрисидаги ариза билан маъмурий судга мурожаат қилади. Маъмурий суднинг шу йилнинг 16 сентябрдаги ҳал қилув қарорида Кўзи ожизлар жамиятининг барча даъволари асосли экани, комиссия хулосаси амалдаги қонунчиликка зид равишда қабул қилингани, «Шоҳимардон» дам олиш маскани кўзи ожизлар жамиятига тегишли мулк экани баён этилган.\nАммо шунга қарамасдан Фарғона тумани ҳокими жорий йилнинг 12 ноябрь куни «Шоҳимардон» дам олиш маскани республика «Маънавият ва маърифат маркази» Фарғона вилояти бўлими балансига ўтказилсин, деб қарор чиқарди. Мазкур қарорни бекор қилиш, «Шоҳимардон» дам олиш масканини Ногиронлар жамиятига қайтариб бериш бўйича мурожаат қилинмаган идора қолмади ҳисоб. Шу билан дам олиш маскани «зўрларча» тортиб олинди. Ҳозирча ёрдам берадиган идора топилмаяпти.\nБалки, улар кўз кўзга тушмайди, деб ўйлашаётгандир?.. Аммо қалб кўзи-чи? Наҳот, улар инсон қадрини унутишаётган бўлса…\nЎйлаймизки, биз кўтарган мавзу мутасаддиларни бефарқ қолдирмайди.\nАфв этилганлар тақдири қандай кечмоқда?\nВатанни билмоқчи бўлсанг – достон эшит, Ватанни севмоқчи бўлсанг – достон эшит!


6280 6 Ноябр, 2017 Чоп этиш Юклаб олиш (PDF 143 Kb)\nМустақиллик йилларида республикамиздаги автомобиль йўллари тармоғини ривожлантириш бўйича олиб борилган ислоҳотлар натижасида умумий фойдаланишдаги халқаро ва давлат аҳамиятидаги автомобиль йўлларининг мавжуд кенг тармоғи иқтисодиёт ва аҳоли талабларига асосан жавоб бериб, республика ичидаги ва халқаро автомобиллардаги ташиш хизматларида хавфсиз транспорт алоқасини таъминлашга, йўлларнинг жаҳон транспорт тизимига янада кўпроқ интеграциялашувига хизмат қилмоқда.\n2017 йилда амалга оширилган ислоҳотлар соҳа ривожида муҳим омил бўлди. Алоҳида таъкидлаш лозимки, 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясида ҳам ижтимоий соҳани ривожлантиришнинг устувор йўналишларидан бири сифатида - йўл инфратузилмаси қурилиши ва реконструкция қилинишини давом эттириш, энг аввало, минтақавий автомобиль йўлларини ривожлантириш, хўжаликлараро қишлоқ автомобиль йўлларини, аҳоли пункти кўчаларини капитал ва жорий таъмирлаш вазифалари белгилаб берилган.\nАвтомобиль йўллари қурилиши ҳамда таъмири сифатига ёндашув тубдан ўзгарди. Шу мақсадда - замонавий транспорт қатновини инобатга олган тарзда, автомобиль йўлларидан фойдаланувчиларнинг манфаатларини ўзида акс эттирган, автомобиль йўлларини лойиҳалаш, қуриш, таъмирлаш, бу ишларни молиялаштириш масалаларини ўзида қамраб олган комплекс тизим ишлаб чиқилди.\nМамлакатимизнинг жўғрофий жойлашуви – йўловчи ва юкларнинг транзит ташишини амалга оширишда барча йўналишлар бўйича, жумладан, денгиз портлари томон энг қисқа ҳаракатлануви учун ҳам қулай имконият беради. 2017 йилда транзит транспортлари учун муҳим қон томир вазифасини ўтовчи – замонавий автомобиль йўлларини ривожлантириш, уларни комплекс равишда қайта қуриш ва таъмирлаш йўлида аниқ тизимли вазифалар амалга оширилди.\nЖумладан, йил охирича Ўзбек миллий автомагистрали таркибидаги 260 км автомобиль йўллари замонавий талаб ва стандартларга жавоб берадиган тарзда реконструкция қилинади. Шу даврга қадар эса умумий фойдаланувда бўлган 155,2 км автомобиль йўллари капитал таъмирланди, худди шу таснифдаги 2 350 км автомобиль йўлларининг устки қатламларида жорий таъмир ўтказиш йўли билан уларнинг равонлиги ва ўтувчанлиги таъминланди.\nЖорий йилда А380 "Ғузор-Бухоро-Нукус-Бейнов" автомобиль йўлининг 165 км қисми, М39 "Олмаота-Бишкек-Тошкент-Термиз" автомобиль йўлининг 30 км, М37 "Самарқанд-Бухоро-Туркманбоши" автомобиль йўлининг 15 км қисмлари қайтадан таъмирланиб, фойдаланишга топширилди. Бундан ташқари А380 "Ғузор-Бухоро-Нукус-Бейнов" йўлида жойлашган - "Аму-Бухоро" канали устидаги ҳамда М39 "Олмаота-Бишкек-Тошкент-Термиз" автомобиль йўлидаги – Зарафшон дарёси устидан ўтган янги кўприклар ишга туширилди.\nАлоҳида қайд этиш керакки, минтақавий автомобиль йўлларининг йўл қопламалари ҳолатини зарур даражага келтириш ва уларни эксплуатация қилиш хусусиятларини ошириш орқали йўл-транспорт инфратузилмасини янада такомиллаштириш, аҳолининг ҳаёт фаолияти учун, айниқса, қишлоқ жойларда қулай шарт-шароитлар яратиш, шунингдек, мамлакатимиз иқтисодиёти тармоқларини ва ҳудудларини истиқболли ривожлантириш бўйича салмоқли ишлар амалга оширилди. 2017 йилнинг 1 ноябрь ҳолатида 3 000 километрга яқин минтақавий автомобиль йўллари таъмирланди, бу эса ўтган – 2016 йилнинг шу давридагига нисбатан 1 447,0 км зиёдни ташкил этади.\nЙўл хўжаликларинининг моддий-техник базасини мустаҳкамлаш мақсадида жорий йилда 215 турдаги замонавий йўл-қурилиш техникалари ҳамда 7 та асфальт-бетон заводлари харид қилинди.\nШунингдек, автомобиль йўлларини кўкаламзорлаштириш ва меъморий-бадиий қурилмалари тизимларини такомиллаштириш масалаларига ҳам алоҳида эътибор қаратилмоқда. Шу мақсадларда 2018-2020 йиллар давомида автомобиль йўллари бўйларида 1,6 млн. дона, шаҳар кўчаларида эса 782 минг (бунинг 103 минг донаси пойтахтда) туп дарахт ва буталар экиш кўзда тутилмоқда.\nЮқоридагилар билан бир қаторда йўлларда янги ва замонавий йўл белгилари, ахборот берувчи кўрсаткичлар ҳамда юқори кучланишдаги (ёруғлик қайтарувчи) қопламалар билан қопланган техник воситалар ўрнатиш борасидаги тадбирлар ҳам амалга оширилмоқда. Бу эса келгусида автомобиль йўлларидаги ҳаракат хавфсизлигини таъминлашга ҳисса қўшади.\nЙўл соҳасидаги яна бир муҳим қадам – йўл-қурилиш ишлари сифатини назорат қилиш бўйича Давлат инспекциясининг ташкил қилинганлиги қурилиш ва таъмир муддатларини сезиларли даражада қисқартиришга ҳисса қўшади.\nМаълумот учун: Республикамиздаги жами автомобиль йўллар тармоғи 184 минг км узунликда бўлиб, ундан 42695 километри – умумий фойдаланишдаги автомобиль йўлларидир. Бундан ташқари, шаҳар кўчалари (7126 км), туман марказлари кўчалари (12529 км), қишлоқ аҳоли пунктлари кўчалари (64839 км), ички хўжалик йўллари (32066 км) ҳамда корхона ва ташкилотларнинг идоравий йўллари (24745 км) ҳам мавжуд.\nЎзбекистон Республикаси Президентининг 2017 йил 14 февралдаги "Йўл хўжалигини бошқариш тизимини янада такомиллаштириш чора-тадбирлари тўғрисида"ги Фармонига асосан Автомобиль йўллари қуриш ва фойдаланиш давлат-акциядорлик компанияси ("Ўзавтойўл" ДАК) тугатилиб, Ўзбекистон Республикаси Автомобиль йўллари давлат қўмитасини ташкил этилди.\nАвтомобиль йўлларини бошқариш бўйича махсус ваколатларга эга бўлган давлат органи сифатида Давлат қўмитасининг асосий вазифалари ва фаолият йўналишлари этиб: автомобиль йўллари соҳасида ягона техник сиёсатни олиб бориш; автомобиль йўллари тармоқларини ривожлантириш ва такомиллаштириш истиқболларини белгилаш; автомобиль йўлларининг халқаро транзит йўлакларини шакллантириш; автомобиль йўллари соҳасида кадрларни тайёрлаш, қайта тайёрлаш ва уларнинг малакасини ошириш ва бошқа вазифалар белгиланган.


Паст ойлик ва кадрлар етишмовчилиги — Ўзгидрометда вазият кескинлашмоқда – Газета.uz\n3 ноябр 2020, 15:25 Жамият\n2017 йилдан бошлаб республика Гидрометеорология хизмати фаолиятини такомиллаштириш бўйича биронта норматив ҳужжат қабул қилинмаган. Ўзгидрометнинг хабар беришича, самарали фаолият юритиш учун дарҳол ҳал этилиши зарур бўлган айрим муаммолар мавжуд.\n«Бугунги кунда Ўзгидромет ходимларининг ўртача иш ҳақи 1,3 млн сўм, ҳудудий бошқармаларда 1,2 млн сўм, туман ва шаҳарлардаги кузатув бўлинмаларда 800 минг сўмни (!) ташкил этади. Бу республикадаги ўртача кўрсаткичдан деярли икки марта камдир», — дейилади марказ хабарида.\nАйтилишича, иш ҳақининг пастлиги соҳага малакали мутахассислар, айниқса, олий таълим муассасалари битирувчиларини жалб қилишга салбий таъсир кўрсатмоқда.\nМарказ ахборотида, шунингдек, бу каби шароитларда Ўзгидрометда 5−10 йил ва ундан кўп меҳнат тажрибасига эга бўлган юқори малакали мутахассислар худди шундай лавозимларда иш ҳақи 2−4 марта юқори бўлган бошқа соҳаларга ўтиб кетаётгани ҳақида сўз боради. Охирги 3 йилда Ернинг сунъий йўлдошларидан олинган маълумотларга ишлов бериш, телекоммуникация ва ахборот технологиялари, об-ҳаво прогнозларини тайёрлаш соҳасидаги кўплаб мутахассислар Ўзгидрометдан кетгани, уларнинг аксари етакчи миллий ва хорижий олий таълим муассасалари битирувчилари экани таъкидланмоқда.\n«Иш ҳақининг пастлиги Ўзгидромет ходимларида улар ишининг нуфузи йўқлиги ва кераксизлиги тўғрисида тасаввур ҳосил қилган», — дейилади хабарда.\nМарказ, шунингдек, гидрометеорология хизматини меъёрда ишлаши ва ривожланиши учун унинг фаолиятини такомиллаштириш бўйича тезкор чоралар ҳамда тармоқни узоқ муддатли ривожлантириш стратегияси бўйича қарор қабул қилиш зарурлигини таъкидлаган.\nЎзгидромет расмий веб саҳифасида берилган эълонга кўра, шу йилнинг 1 октябрь ҳолатига марказ ва унинг ҳудудий бўлимларида жами 93 та бўш иш ўрни мавжуд. «Газета.uz»нинг Ўзгидрометдаги манбасининг маълум қилишича, бир ой ичида яна тўрт нафар ходим ишдан бўшаган. 1 ноябрь ҳолатига бўш иш ўрни 97 тани ташкил этмоқда.\n1 октябрь ҳолатига Ўзгидрометдаги бўш иш ўринлари. Фото: Ўзгидромет.\nМаълумотга кўра, Гидрометеорологик таъминот хизмати бошлиғи лавозими вакантлиги ва ойлиги 1 739 764 минг сўм экани, ёрдамчи ишчи лавозимида эса ходим 679 330 сўм маош олиши қайд этилган. Энг кўп кадр етишмовчилиги — 10 нафар биринчи тоифали муҳандис, 5 нафар иккинчи тоифали муҳандис, 15 нафар муҳандис, 7 нафар муҳандис синоптик, 15 нафар техник ходим, 10 нафар техник метереолог мутахассислиги бўйича кузатилмоқда. Қолаверса, ушбу мутахассисларга олий маълумотли бўлиши талаби ҳам қўйилган.\nМарказ хабарида, кўпчилик инсонлар Ўзгидромет фаолиятини фақат об-ҳаво прогнозлари билан боғлаши, бироқ республика гидрометеорология хизматининг фаолияти анча кенглиги айтилган. Фавқулодда ҳолатларда аҳоли ва унинг мол-мулкини асрашда об-ҳаво ва иқлими тўғрисида ишончли ва ўз вақтидаги маълумотлар жуда аҳамиятли экани қайд этилган.\n«Халқаро ташкилотлар грантлари, бюджет ва Ўзгидрометнинг бюджетдан ташқари маблағлари ҳисобига кузатув тармоғи замонавий асбоб-ускуналар билан босқичма-босқич жиҳозланмоқда, лекин дунёда гидрометеорология соҳаси техник ва технологик жадал ривожланаётган ҳозирги даврда бу етарлича эмас» — дейилади марказ хабарида.\nЎзбекистон Гидрометеорология хизмати маркази қисқа, ўрта ва узоқ муддатли об-ҳаво прогнозлари, дарёлардаги сув ҳажмининг ойлик, чораклик прогнозлари, фуқаролик авиацияси учун метеорологик маълумотлар, республиканинг тоғолди ва тоғли ҳудудларида сел тошқинлари ва кўчки хавфи, шунингдек Чимён ва Қамчиқ довонида қор кўчкилари тўғрисида огоҳлантиришлар бериб келмоқда.\nБундан ташқари, мамлакат шаҳарлари ва аҳоли пунктларида атмосфера ҳавоси, тупроқ ифлосланиши ва радиациявий ифлосланиш тўғрисидаги ахборотларни таҳлили билан шуғулланади. Қолаверса, Ўзгидромет АЭС қурилиши лойиҳаси учун ҳужжатлар тайёрлашда метеорологик ва экологик кузатувлар ўтказишда иштирок этиб келмоқда.\nКўчки хавфи юқори бўлган станцияларга озиқ-овқат, ёқилғи ва техник ускуналар вертолёт орқали етказиб берилмоқда. Фото: Ўзгидромет.\nҲозирда Ўзбекистон ҳудудида жами 323 та метеорологик ва авиаметеорологик кузатув станциялари, гидрологик ва агрометеорологик постлар, атмосфера ҳавоси ифлосланиши мониторинги пунктлари, қор кўчки станциялари ишламоқда.\nКоронавирус пандемияси даврида гидрометеорологик маълумотларни олиш билан боғлиқ мураккаб вазиятга қарамасдан, Ўзгидромет Минтақавий телекоммуникация маркази сифатида Марказий Осиё минтақасининг прогностик бўлинмаларини зарур маълумотлар билан таъминлаб келмоқда.\n3 ноябр 2020, 18:27\nBizga xokim maslaxatchilari kere mashina sovga qilamiz, qancha maslaxat kere busa xokim buvala xalq orasiga kirsin bir oyda bir bor tekin va xaqqoniy dolzarb maslaxatlani oladi


«Суҳбатларимиз чиройли бўлиши мумкин, одамларнинг кўзидан ёш чиқадиган гаплар гапириш, қойил қолиб, эртага уч-тўрт кун гапириб, фалончи гапни қойил қилди, дейиш ҳам мумкин. Аммо шу гап гаплигича қолса, бунинг нима фойдаси бор?! Ҳеч бўлмаса, битта суҳбатдан битта сўзни амалга олайлик. Майли, ҳаммасини бажара Олмасмиз, лекин «мен мана шу нарсани билмас эканман, энди билдим, шунга бир амал қилай», деб кўчага чиққандан кейин шунга уриниб кўрайлик — Худо хоҳласа, ҳаммаси яхши бўлиб кетади! Ана шунда ахлоқ маъноси кўтарилади, қалбимиз покланади, нафсимиз жиловланади, бизни ёмонликка тортмайди».\nМуҳаммад Юсуф раҳимаҳуллоҳ.\nАллоҳ шаихимиздан рози бўлсин!\nАллоҳ таоло дейди: «Бас, нафсга фужурини ва тақвосини билдирди. Батаҳқиқ, ким уни покласа, нажот топур. Ва батаҳқиқ, ким уни кирласа, ноумид бўлур» (Шамс сураси, 8 – 10 оятлар).\nМазкур рисолада юқоридаги оятлар кўрсатмаси асосида унинг маънолари, яъни нафснинг фужур ва тақвоси нима экани, унинг кирланиши ҳамда бундан сақланиш йўллари, уни поклаш қай йўсинда бўлиши шарҳланади. Бунда биз Ибн Атоуллоҳ Сакандарийнинг Ислом оламида севиб ўқиладиган «Ҳикматлар»ини енгил шарҳ билан, имом Қушайрийнинг «Рисола»ларини озроқ изоҳ билан ва имом Ғаззолийнинг «Иҳё»ларидан «Қалб ажойиботлари» китобининг таржимасини сиз азиз китобхонларга тақдим этишни кўзладик. Шунингдек, руҳий тарбияга оид айрим фикрларимизни ва бу тарбиянинг самарали бўлишини таъминлаш мақсадида «Енгил фиқҳ» номи ила шариатнинг ибодатга доир ҳукмларини баён этдик.\nБу йўлда Аллоҳнинг тавфиқидан умидвормиз.\nНоми: «Уни поклаган нажот топур»\nКўрилган сони: 5913


Архивы ҲАЙВОН - tafsilar.info\n21 Aprel 12:41 by Редакция\nҚорақалпоғистон Республикаси матбуот хизмати 440 бош қорамол нобуд бўлган ёнғин ҳақида гапириб берди. Ҳодиса Элликқалъа ҳудудида содир бўлган. «22 март куни тунда Элликқалъа қишлоғида 440 бош қорамол номаълум сабабларга кўра ёқиб юборилди», дейилади хабарда. Қайд этилишича, қўчқорлар ва эчкилар айвонда ёқиб юборилган, улар номаълум сабабларга кўра ёниб кетган. 19-апрел куни милитсия ходимлари Жиноят кодексининг 173-моддаси\nРоссия ҳайвонлар учун COVID-19 вакцинасини рўйхатдан ўтказди\n31 Mart 13:46 by Редакция\nРоссияда ҳайвонларни коронавирус инфекциясига қарши эмлаш учун биринчи дори рўйхатдан ўтказилди. Бу ҳақда Росселхознадзор назорат агентлиги раҳбарининг ўринбосари Константин Савенков журналистларга айтди. «Росселхознадзорга бўйсунувчи Федерал Ҳайвонларни Соғлиқни сақлаш Маркази (ФГБУ «ВНИИЗЖ») томонидан ишлаб чиқилган, «Карнивак-Ков» сўриб олинадиган йиртқич ҳайвонларнинг коронавирус инфекциясига қарши вакцина рўйхатдан ўтган. Бу дунёдаги COVID-19 га қарши биринчи ва ҳозирда ягона профилактик\nСадист-ота, хотинини ва болаларини устидан масхара қилди\n21 Yanvar 17:39 by Редакция\nСадист-ота, хотинини тарбиялаш баҳонасида болаларга психологик босим ўтказган. Ижтимоий тармоқларда видеофилм тарқалди, унда болаларга нисбатан психологик зўравонлик акс этган, сўнгра калтакланиш ва болаларнинг йиғлаши эшитилди. Хабарларга кўра, Каманди маҳалласида яшовчи 12 ва 11 ёшли ўғилларига нисбатан қўпол муомалада бўлган. Шундай қилиб, киши жанжалда бўлган хотинига психологик босим ўтказишни хоҳлади. Видеода у қандай қилиб болаларни урмоқчи


Харбий хизматга чакириш тартибини такомиллаштириш тугрисидаги карор имзоланди – Дарё уз Янгиликлар\nГлавная / Сиёсат / Харбий хизматга чакириш тартибини такомиллаштириш тугрисидаги карор имзоланди\n07.03.2020\tСиёсат Comments Off on Харбий хизматга чакириш тартибини такомиллаштириш тугрисидаги карор имзоланди 186 Показы\nУзбекистон Президенти 6 март, жума куни, «Узбекистон Республикаси фукароларини харбий хизматга чакириш тартибини янада такомиллаштириш чора-тадбирлари тугрисида»ги карорни имзолади. Бу хакда Мудофаа вазирлиги Ахборот ва оммавий коммуникациялар департаменти Kun.uz’га маълум килди.\nПрезидентнинг мазкур карори лойихаси 2019 йилнинг декабрида Норматив-хукукий хужжатлар лойихалари мухокамаси порталида мухокамага куйилган эди.\nКарорда белгиланишича, чакирилувчиларни муддатли харбий хизматга чакириш тизимини такомиллаштириш, мазкур жараённи амалга оширишда очиклик ва шаффофликни таъминлаш, номзодларга кушин турларини танлаш имкониятини яратиш, шунингдек, муддатли харбий хизматга чакириш жараёнидаги бир-бирини такрорловчи тадбирларни истисно этиш максадида:\nУзбекистон фукароларини харбий хизматга чакириш тартибини янада такомиллаштиришнинг асосий йуналишлари этиб куйидагилар белгиланади:\nУзбекистон Куролли Кучлари сафини хар томонлама етук, соглом, жисмонан бакувват, интеллектуал салохиятли чакирилувчилар билан бутлаш;\nчакирилувчилар онгида миллий гурур, она юртга садокат, ватанпарварлик ва миллатпарварлик туйгусини кучайтириш;\nчакирилувчиларни муддатли харбий хизматга чакиришнинг мавжуд тизимини оптималлаштириш;\nчакирилувчиларни тиббий курикдан утказишда бир-бирини такрорловчи боскичларни соддалаштириш;\nтиббий курикдан утказиш сифати ва самарадорлигини ошириш;\nтиббий курикдан утказишнинг холислигини ва тезкор амалга оширилишини таъминлашга йул куймайдиган мавжуд тизимни кайта куриб чикиш;\nчукурлаштирилган тиббий курикларни харбий округлар харбий госпиталлари мутахассислари томонидан утказиш;\nхарбий хизмат назарда тутилган вазирликлар ва идоралар рахбарлари, шунингдек, харбий округ кумондонларининг шахсий жавобгарлигини ошириш.\n«Фукароларни муддатли харбий ва мукобил хизматларга чакириш, сафарбарлик чакируви резервидаги хизматга кабул килиш буйича комиссиялар фаолиятини ташкил этиш тугрисида»ги низомга кура, Харбий округ кушинлари кумондонлари чакирилувчиларни харбий хизматга чакириш тадбирларининг утказилишига умумий рахбарлик килади, шунингдек, Рахбарият кенгаши, харбий-тиббий комиссия, бутлаш комиссияси, худудий комиссия ва худудий тиббий комиссияларнинг самарали фаолият юритиши учун шахсан масъулдирлар.\nНизомга кура, куйидагилар уз фаолиятини хар йили:\nтуман (шахар) мудофаа ишлари булимлари хузуридаги худудий тиббий комиссиялар — 15 февралдан 30 апрелгача;\nтуман (шахар) мудофаа ишлари булимлари хузуридаги бутлаш комиссиялари — 15 февралдан 30 апрелгача;\nКоракалпогистон Республикаси, вилоятлар ва Тошкент шахар йигиш пунктларида харбий тиббий комиссиялар — 20 февралдан 30 апрелгача;\nКоракалпогистон Республикаси, вилоятлар ва Тошкент шахар мудофаа ишлари бошкармалари хузуридаги Рахбарият кенгаши — 20 февралдан 30 апрелгача;\nтуман (шахар) мудофаа ишлари булимлари хузуридаги худудий комиссиялари — 1 мартдан 30 апрелгача амалга оширади.\nФукароларни муддатли харбий ва мукобил хизматларга чакириш, сафарбарлик чакируви резервидаги хизматига олиш буйича комиссиялар аъзоларининг (контракт буйича харбий хизматчилар бундан мустасно) доимий иш жойи (лавозими) ва уртача ойлик иш хаки улар мазкур низомда белгиланган мажбуриятларини бажарадиган бутун давр мобайнида саклаб колинади.\nБутлаш комиссияси, харбий-тиббий комиссия хамда худудий тиббий комиссия карори ва хулосасидан норози булган чакирилувчилар ва уларнинг ота-оналари томонидан Рахбарият кенгашига, шунингдек, белгиланган тартибда судга шикоят килиниши мумкин.\nМазкур низом талабларининг бузилишида айбдор булган шахслар конунчиликда белгиланган тартибда жавобгар булади.\nСледующая Тухмат ва хакорат килганлик буйича жиноий жавобгарлик енгиллаштирилади


21 октябр 2021, Тошкент вақти: 23:28\n10 январ куни Ангола пойтахти Луанда шаҳрида ҳар икки йилда бир маротаба ўтказиладиган футбол бўйича Африка кубоги баҳсларига старт берилади ва турнирнинг дастлабки баҳсида Ангола терма жамоаси Мали терма жамоасига қарши майдонга тушади.\nБироқ 8 январ куни ушбу турнир иштирокчиларидан бири Того терма жамоасининг Анголада қуролли ҳужумга учраши ушбу жамоанинг Африка кубоги баҳсларидаги иштирокини савол остига қўйди.\nБу ҳужумда терма жамоа бош муррабийи ёрдамчиси, терма жамоа матбуот вакили ва автобус ҳайдовчиси нобуд бўлди. Камида етти киши, жумладан, миллий терма жамоа ўйинчиси тан жароҳати олди.\nБу ҳужум учун масъулиятни Кабинда вилояти мустақиллиги учун кураш олиб бораётган маҳаллий айирмачилар гуруҳи ўз зиммасига олди.\nТого бош вазири Жилбер Унгбо мамлакат терма жамоаси ўйинчиларидан Анголада бошланаётган Африка кубогида иштирок этмаслик ва зудлик билан ўз ватанига қайтишни талаб қилди.\n- Агар жамоа ёки кимдир Того байроғи остида турнирнинг очилишида ёки бирон бир баҳсда иштирок этгудек бўлса, аниқ қилиб айтмоқчиманки, бу Того миллий терма жамоаси бўлмайди, деди бош вазир.\nБош вазирнинг ушбу баёнотидан бир неча соат ўтиб миллий терма жамоа сардори, Англиянинг таниқли Манчестер Сити клуби ҳужумчиси Эмануэл Адебайёр тоголик футболчиларнинг Анголани тарк этишини эълон қилди.\nБундан бир оз аввал бир қатор ахборот агентликлари Того футболчиларига таяниб, тоголик спортчилар қурбон бўлган дўстлари хотираси учун ҳам мазкур турнирда иштирок этишга қарор қилганликлари тўғрисида хабар тарқатган эди.\nБундан ташқари, Африка кубоги ташкилотчилари матбуот вакили Кодзо Самлан ҳам тоголик футболчилар турнирда иштирок этишини тасдиқлаганини ҳам билдирган эди.\n9 январ куни эса маҳаллий телевидение орқали чиқиш қилган Ангола Спорт вазири жума куни рўй берган нохуш ҳодисага қарамай, нуфузли турнир режага мувофиқ ўтказилишини билдирди.


Худонинг сўзи 97 — Dilkashradio.com\nХудонинг сўзи 97\nАссалому алайкум ҳурматли радио тингловчи мухлислар. Яна сиз азизлар билан эфир орқали дийдор учрашиб турганимиздан бағоят миннатдормиз. “Дилкаш” радиоси яна сизлар билан, марҳамат, тингланг. Азиз биродарлар, барчамизга яхши таниш бўлган Мартин Лютер шундай бир ажойиб гапни айтиб ўтган эди: “Масиҳий бўла туриб ибодат қилмаслик, бу яшаб туриб нафас олмаслик билан баробардир.” Ушбу гапнинг тагида катта маъно борлигини ҳар бир масиҳий инсон тушуниб турган бўлса керак,деб ўйлайман. Ибодат бу шундай нарсаки, Худованд сизни қандай кўришини истасангиз, шу ибодат орқали ўзингизни кўрсата олишингиз мумкин.\nРаббимиз Исо Масиҳ ер юзида унчалик кўп вақт ўтқазмаган бўлса-да, шу арзимаган вақтининг кўп қисмини ибодат билан ўтқазган эди. Худованд билан топиниш вақти инсонларнинг ҳаётидаги энг муҳим ва керакли вақтдир. Биз инсонлар кўпинча ўзимизнинг муаммоларимиз билан кимларгадир мурожаат қилишимиз мумкин. Балки кимдир ёрдам бериши ҳам мумкин. Лекин Худованд бизга берадиган тинчликни ҳеч бир инсон бера олмайди. Азиз биродарлар, ҳаётимизда муаммолар, қийинчиликларнинг учраб туриши аниқ. Шундай пайтларда биринчи навбатда Худовандга мурожаат қилган маъқулдир.\nХудованд Ўзининг каломида шундай деган эди: “Эй оғир юк остида қийналиб, ҳориб-толган ҳаммаларингиз! Менинг ҳузуримга келинг, Мен сизга ором бераман”. Ҳа, азиз биродарлар, Худованд ҳар биримизга ором ва тинчлик-ҳотиржамлик бермоқчи. Агар биз ўзимиз ибодат орқали Худованддан ҳеч нарса сўрамасак, қандай қилиб ушбу марҳаматни олишимиз мумкин? Худованд билан яшаш учун ибодат жуда муҳим. Ибодат бизни Худога янада яқинлаштиради. Шундай экан, ибодат қилишни ва ҳар куни Худованд билан бирга яшашни ўрганиш жуда муҳим. Масалан, оч қолган бола учун қорнини туйдириш жуда муҳимдир. У бола эртами- кечми қорнини тўйдиришга ҳаракат қилади, лекин бола учун овқатдан кўра онасининг меҳри ва ўз онаси билан бирга бўлиш ва яшаш муҳимроқдир.\nАзиз биродарлар, Худовандга топиниш ва чин юракдан ибодат қилиш — имонимизни янада мустаҳкамлайди. Худовандга ибодат қилиш маълум бир белгиланган вақтларда бўлиши шарт эмаслигини барчамиз яхши биламиз. Чунки биз ишонган ва умид боғлаган Худованд бизни ҳар биримизни ярим кечаси бўлса ҳам эшитади. У шундай ажойиб Худованддир. Азиз биродар, ҳар биримиз ўзимизга бир саволни бериб кўришимиз мумкин. Мен охирги марта қачон Худовандга ибодат орқали мурожаат қилдим? Нима учун мен Худованд билан гаплашмай қўйдим деган саволлар. Агар инсонлар бир-бири билан уришиб қолса ёки бир-бирини хафа қилсалар, гаплашмай қўядилар. Лекин биз Худованд билан уришмадик ва Ундан хафа ҳам эмасмиз. Шунинг учун, азиз дўстим, келинг, ҳар куни у билан ибодат орқали гаплашишни ва юрагимиздаги дардларимиз ва хурсандчиликларимизни У билан бўлишишни ўрганайлик.\nҲурматли биродарлар, суҳбатимизга шу жойда якун ясар эканман, сизларга ўзимизнинг интернетдаги сайтимизни манзилини эслатиб ўтмоқчи эдим: www.najot.com азизлар, яна радиоэфир орқали учрашгунча хайр, саломат бўлинглар.\nХудонинг сўзи 107


Коронавирус, Ўзбекистон ва Қозоғистонда илк ўлим ҳолатлари O'zbekiston - BBC News O'zbek\nЎзбекистонда коронавирусга чалинганлар сони расман 88 тага чиқди.\n26 март куни коронавирус инфекцияси тасдиқланган бемор эса, миокард инфарктидан вафот этган.\nҲодиса Наманганда юз берган. Бемор 72 ёшда бўлган. Аёл киши. Диспансер назоратида турган. Узоқ йиллар давомида қандли диабет, сурункали ўткир юрак етишмовчилиги ва бошқа касалликлар билан даволаниб келган. Коронавирусни Туркиядан қайтган қизидан юқтиргани далилланган. Қизи карантин остида бўлган.\nАйнан шу - 26 март куни Қозоғистон мисолида Марказий Осиёда расман коронавирусдан илк ўлим ҳолати қайд этилганди.\nБешта янги коронавирус ҳолати эса, пойтахт Тошкентда аниқланган. Қолган учтаси Андижонда кузатилган. Расмий хабарларда бундан ортиқ тафсилот берилмаган.\nЯнги ҳолатларда коронавирус манбаси ноаён қолган. Аммо расман тасдиқланган аксарият ҳолларда коронавирус манбаси Ўзбекистоннинг четдан қайтган фуқаролари бўлиб туришибди.\nҲалокатли коронавирус тарқалиши олдини олиш мақсадида 25 мартдан пойтахт Тошкентга кириб чиқиш тақиқланиши ортидан Наманган, Андижон, Гулистон, Самарқанд, Бухоро, Навоий, Зарафшон ва Қаши шаҳарларини ҳам ёпишга қарор қилинди.\nҚўшни Қозоғистонда коронавирусдан биринчи ўлим\nМинтақада коронавирусдан биринчи ўлим ҳолати расман Қозоғистонда қайд этилди - вафот этган беморнинг 64 ёшли аёл киши экани айтилмоқда.\nҚозоғистон Президенти Қасим Жомарт Тоқаев марҳума яқинларига ўз таъзиясини изҳор этган.\nПрезидент Шавкат Мирзиёев Тоқаевдан кейин коронавирус билан боғлиқ вазиятни куни-кеча мустақил Қозоғистоннинг биринчи Президенти - Элбоши Нурсултон Назарбоев билан муҳокама этиб олганди.\nҚозоғистонда ўтган 13 кун ичида коронавирусга чалинганлар сони расман 100 дан ортган - бугун, 26 март куни 109 тага чиққанди.\nҚозоғистон жорий пайтда энг кўп коронавирус ҳоллари қайд этилган Марказий Осиё давлати бўлиб турибди.\nЎзбекистон, президент Мирзиёев: Карантинга риоя қилинг, уйда ўтиринг!\nРеспублика бўйича 10 та махсус шифохонани қисқа фурсатда барпо этишга киришилгани, коронавирус юқтиргани аниқланган ҳар бир бемор учун алоҳида палата кўзда тутилгани хабар қилинди.\nТошкент вилоятининг Юқори Чирчиқ ва Зангиота туманларидаги муваққат шифохоналар қурилиши якунига етиб қолганини айтмоқдалар қурувчилар.\nҲозирча вирус юқтирганларнинг аксари Тошкентдаги республика Вирусология илмий-текшириш институтида даволанмоқда.\n26 март кунигача Ўзбекистонда коронавирусни юқтирганларнинг сони 65 ташкил этган, уларнинг 11 нафари шифокор, деб айтган Президент Шавкат Мирзиёев юқумли хасталикка қарши курашга бағишланган видеоселектор мажлисда.\nЎзбекистон Бош санитария инспектори Нурмат Отабеков коронавирусга чалинганларнинг 13 нафарида зотилжам пайдо бўлганини маълум қилган.\nМана шу беморлардан 4 нафарининг аҳволи оғир деб баҳоланмоқда.\nЎзбекистон Ташқи ишлар вазирлиги хорижда бўлиб турган ўзбекистонликлар орасида илк коронавирус ҳолати тасдиқлангани ҳақида хабар қилди, унинг Австрияда бўлган Ўзбекистон фуқароси экани айтилди.\nЎзбекистон Сенати карантин қоидаларини бузганларга нисбатан жазони кучайтириш мақсадидаги қонунни маъқуллади, 26 март куни Президент Мирзиёев Ўзбекистоннинг Жиноят, Жиноят-процессуал кодекслари, Маъмурий жавобгарлик тўғрисидаги кодексига ўзгартиш ва қўшимчалар киритиш ҳақидаги қонунни имзолади.\nХиванинг бугуни ҳақида видео\nТошкент ёпилди, коронавирусга чалинганлар сони 65 нафарга етди\nАҳли оилам билан ишлайдиган ошхонамиз инқироз ёқасига келиб қолди\nРоссия, муҳожирлар: Короновирус ўтмагунча уйга пул юбормаймиз\nЎзбекистон, коронавирус: Аҳли оилам билан ишлайдиган ошхонамиз инқироз ёқасига келиб қолди - O'zbekiston


Муслималар форуми аъзолари билан учрашув бўлиб ўтди\n36852 Ўқиш режими + -\nБугун, 2020 йил 14 декабрь куни muslimaat.uz сайти қошидаги forum.muslimaat.uz сайти фойдаланувчилари ҳамда muslimaat.uz сайти ва Bintu Sodiq ижтимоий-маърифий канали раҳбари, устозамиз Одинахон Муҳаммад Содиқ билан учрашув бўлиб ўтди.\nУнда юртимизнинг турли вилоятларидан ва қўшни республикаларидан келган муслималар форуми аъзолари иштирок этишди. Тадбир Қуръони карим тиловати ва хайрли дуолар билан бошланди.\nСўнгра меҳмонларни forum.muslimaat.uz сайтининг қисқача бир йиллик фаолияти билан таништириш мақсадида “Форум ҳаётидан” видеоролиги намойиш этилди. Устозамиз Одинахон Муҳаммад Содиқ форум аёл-қизларига кўмакдош бўлган ушбу сайт фаолларидан: Дилфуза Саидраҳмон, Дилдора Иброҳим қизи, Феруза Муродхон қизи, Бахтихон Шарипова, Лобар Усмонова каби опа-сингилларимизни тақдирладилар.\nМуслималар форуми фаол аъзоси Дилфуза Саидраҳмон сўзга чиқиб, устозамиз Одинахон Муҳаммад Содиқ ва форум аъзолари билан дийдорлашиш энг гўзал дийдорлардан бири эканини таъкидлаб, тадбир ташкилотчиларига ўз миннатдорлигини изҳор этди.\nСўнгра “Муншидаат” гуруҳи қизлари гўзал салавоту нашидлар куйладилар.\nМаълумки, forum.muslimaat.uz сайтида нафақат юртимиздаги аёл-қизлар, балки хориждаги юртдошларимиз ҳам фаол иштирок этадилар. Масофалар йироқ бўлса-да, бу муслима опа-сингилларимизнинг қалбан биргадилар. Улар тадбир учун миннатдорлик сифатида ўзлари яшаб турган хориждаги юртлардан видеолавҳалар жўнатдилар. Бу видеолавҳаларни томоша қиларканмиз, қалбларимиз соғинч ва дийдордан энтикиб, беихтиёр кўзларимиз ёшланди...\nЖаҳон ободлиги устоз биландир,\nДилда қарор бўлмас, устоз бўлмаса.\nКамолот, кушуфот устоз биландир,\nИшда барор бўлмас, устоз бўлмаса...\nMuslimaat.uz сайти ва Bintu Sodiq ижтимоий-маърифий канали раҳбари, устозамиз Одинахон Муҳаммад Содиқнинг гўзал мавъизалари, хайрли дуолари ва дийдорлари илинжида узоқ- яқиндан келган муслима опа-сингилларимиз учун устозамиз форум ҳаёти билан боғлиқ воқеалар ва гўзал таассуротларини сўзлаб бердилар. Муслималар форуми аъзоси бўлган ҳар бир иштирокчини эсдалик совғалар билан тақдирлаб, самимий тилакларини билдирдилар. Иштирокчиларнинг қизиқтирган саволларига батафсил жавоб бердилар.\nУстозамизнинг хайрли дуоларидан сўнг форум аъзолари эсдалик учун суратларга тушдилар.\nГарчи масофалар узоқ бўлса-да, биз қалбан биргамиз. Биз ҳам forum.muslimaat.uz сайтида фаолият олиб бораётган барча муслима опа-сингилларимизга икки дунё саодатини тилаймиз, Аллоҳ таолодан олиб бораётган хайрли ишларида Ўзи кўмакдош бўлишини сўраб қоламиз.\nMuslimaat.uz сайти таҳририяти\n15:22 / 20.04.2020 1118\n13:47 / 15.08.2020 780\n14:09 / 23.04.2020 942\n13:20 / 11.12.2020 1012


Лимонсеварлар мевани дарахтдан узиб, истеъмол қилади – UzFK\nЛимонсеварлар мевани дарахтдан узиб, истеъмол қилади\nЛимон меваси анча чидамли, харидоргир ва экспортбоп. Ноябрь ойида узилган лимонларни уй шароитида март, ҳатто, апрель ойининг бошларига қадар сақлаш мумкин. Бизнинг тупроқда етиштирилган лимонларчи? Серсув ва мазали. Ҳар тупдан 60-70, айрим ҳолларда 80-90 килограммгача мева олиш мумкин.\nТоморқадан даромад олишнинг нисбатан фойдали ва арзон усули лимонзор барпо этиш эканини кўпчилик қайд этилмоқда. Бундай талабни ҳисобга олган Ўзбекистон фермер, деҳқон хўжаликлари ва томорқа ер эгалари кенгаши жамоаси ҳам янги лойиҳаларга қўл урмоқда.\nАна шундай лойиҳалардан бири Самарқанд вилоятининг Самарқанд туманида амалиётига татбиқ этилади. Айни вақтда 161 минг нафар аҳоли истиқомат қилаётган туманда 40 мингдан ортиқ ер эгалари бир минг бир юз гектардан ортиқ майдонда деҳқончилик қилмоқда. Шу боис бу ерда сабзавот ва лимон етиштириш ҳамда кўчатчилик маркази ташкил этилади.\n– Ўтган йили 702 хонадонда лимон етиштирилиб, 35 миллиард даромад олинди, – дейди Ўзбекистон фермер, деҳқон хўжаликлари ва томорқа ер эгалари кенгаши вакили Илёс Еткинов. – Мисол учун,Найзатепа маҳалласида яшовчи Жўрабек Боқиев етти сотих иссиқхонада ўтган йили 4 тонна лимон етиштириб, 43 миллион даромад олган.\nЭнди ана шундай даромад олувчи оилаларни сонини янада ошириш мақсадида туманда лимончилик ривожлантирилади. Бунинг учун аҳолига 650 миллион сўм миқдорида имтиёзли кредитлар ажратилади. Кўчатлар парваришида хатога йўл қўймаслик учун лимон етиштиришда тажриба тўплаган устозлар кўмагида устоз-шогирд анъанаси йўлга қўйилади. Лимонни қайта ишлаш корхоналари, совуткичлар ҳам қурилади.\nАгарда тажриба яхши самара берса, вилоятдаги 14 туманда ҳам кенг оммалаштириш мўлжалланмоқда. Бунда туманларнинг тупроқ – иқлими албатта, ҳисобга олинади.\nҚайд этиш керакки, ана шундай лимонзорлар ташкил этилган қишлоқларда келгусида агротуризмни ривожлантириш мақсадида меҳмон уйлар барпо этиш ҳам режалаштирилган. Албатта, лимонсеварлар учун пишиқчилик вақтида мевани ўз қўли билан узиш, далада кесиб истеъмол қилиш завқли.\nPrev Пандемия: Қишлоқ хўжалигида нималар ўзгарди?\nNext Томорқада етиштирилган ҳосилни нобуд бўлишига барҳам берилади


Раъно Усмонова: "Рустамбанк" асосчининг ҳеч кимга ёмонлиги йўқ\n14 апрел 2021, Тошкент вақти: 22:18\n"Озодлик" радиоси Ўзбекистон қамоқхоналарида қолаëтган сиëсий маҳбусларнинг турмуш ўртоқлари билан ўтказаётган туркум суҳбатларнинг навбатдаги меҳмони Рустам Усмоновнинг рафиқаси Раъно Усмоновадир.\nРустам Усмонов 1948 йилда Қирғизистоннинг Жалолобод шаҳрида туғилган. Ўзбекистон мустақиллигидан сўнг майдонга чиққан таниқли тадбиркор ва республикадаги биринчи хусусий тижорат банки – “Рустамбанк” асосчиси. 1998 йилда порахўрлик, тажовузкорлик ва ноқонуний валюта операцияларида айбланиб 14 йилга озодликдан маҳрум этилган.\nМустақил кузатувчилар фикрича, биринчи хусусий банк эгаси сифатида шуҳрат топган Р.Усмоновнинг мухолифатдаги “Эрк” демократик партияси билан алоқаси унинг президент Ислом Каримов қаҳрига учраши ва оғир жазога тортилишининг бош сабабидир.\n“Озодлик” билан суҳбатда Раъно Усмонова ҳозир Қаршидаги қамоқхонада сақланаëтган 60 ёшли турмуш ўртоғининг 10 йиллик тутқунликдаги ҳаëти ҳақида ҳикоя қилади.\nРаъно Усмонова: Аҳволлари жуда ҳам оғир. Қон босими ошган. Бунинг устига, бошқа касалликлари ҳам кўп. Шунда ҳам бечора руҳини кўтариб, 10 йил бўлган бўлишига қарамай, ўзини тутиб юрибди. Мен борсам, у менинг руҳимни кўтаради. Мен унимас, у мени қўллаб-қувватлайди.\nОзодлик: Қамоқда қийнашлар, азоб беришлар йўқ эканми?\nРаъно Усмонова: Йўқ. Уни ҳурмат қилишаяпти-ю, лекин ўзи қийналяпти.\nОзодлик: Асосан нимадан қийналяпти?\nРаъно Усмонова: Қамоқда ўтиришнинг ўзи бўлмаса керак. Ўзини жуда камтарин тутганларига озгина қийналиб қоляпти, шекилли.\nОзодлик: Раъно опа, кўпчилик эсласа керак, мустақилликдан кейин Ўзбекистон телеканалларида “Гўнгдан олтин олиб, бойишни истайсизми?” деган реклама берилар эди. Менимча, бу Рустам ака тадбиркор сифатида бошлаган ишининг биринчиси эди. Бир эслайсизми, ўшанда нималар қилган эдилар?\nРаъно Усмонова: У пайтда ўзларининг пули ҳам йўқ эди. Лекин шу пайтда Красноярскдан биогумус олиб келиб, ўзлари катта меҳнат қилиб, шундан дорилар қилса бўлади ва яхши помидорларни етиштирса бўлади, деб реклама қилиб роса ҳаракат қилган эдилар.\nОзодлик: Шундан кейин Рустам ака Ўзбекистонда машҳур бўлиб кетдилар ва биринчи хусусий банкка асос солдилар, тўғрими?\nРаъно Усмонова: Ҳа, ўшанда биринчи банкни ўзлари очдилар. Ишлари юришиб, банкимиз роса ривожланиб кетган эди.\nОзодлик: Бугунги кунда “Рустамбанк”нинг тақдири нима бўлди?\nРаъно Усмонова: “Рустамбанк”ни ëпишган. Лекин унинг орқасидан нима бўлди, деб ҳеч ким текширмаган. Ҳозир “Рустамбанк”ка тегишли бўлган иморатлар бузилиб ëтибди.\nОзодлик: Қўйилган сармояларнинг ҳаммаси йўқ бўлиб кетдими?\nРаъно Усмонова: Ҳа, йўқ бўлиб кетди. Ҳеч нарса қолмади.\nОзодлик: Рустам ака шунга ҳам сиқилсалар керак. Бир яхши ниятда бошлаган ишининг охири шунақа бўлиб турса?\nРаъно Усмонова: Албатта, сиқилади. Лекин буни шахсан менга билдирмайдилар. Жуда сиқилади, деб болалар айтади. Шу нарса бўлиши керак эди, деб мени кўп руҳан қўллайди.\nОзодлик: 10 йилдан бери амнистияга туширишмаяпти?\nРаъно Усмонова: Мен мурожаат қилмаган жой қолмади. Неча марта Каримовга Рустам аканинг айби бўлса кечиринг, деб хат ëздик. Ҳалигача жавоб йўқ.\nОзодлик: Яна 4 йиллари қолди, шундайми?\nРаъно Усмонова: Ҳа.\nОзодлик: 4 йилдан кейин чиқишларига умид қиляпсизми?\nРаъно Усмонова: Синглим, меҳр куни кўчада кўзим. Сал нарса эшитилса ҳам Рустам акам Худодан бўлиб чиқиб қолдимикан, дейман. 10 йил ўтди. 10 йилдан бери шу нарса билан ўтираман. Балки бунақа бўлар, балки унақа бўлар деб, Худога ишониб ўтирибмиз.\nРустам Усмоновнинг оиласи бундан ўн йил муқаддам аксарият ҳавас, балки ҳасад билан қараган оилалардан бири эди. Раъно опа ҳам кўпчилик назарига тушган бадавлат оиланинг бахтли бекаси, уч фарзанднинг онаси эди. Тақдир эврилишлари Раъно опани нафақат турмуш ўртоғи елиб-югуриб топган бойлик ва нуфуздан, балки унинг ўзидан ҳам жудо қилди. 10 йилдирки, Рустам Усмонов тиканли симнинг нариги томонида, Раъно опа эса бу ëғида яшамоқда. Бу йиллар, шубҳасиз, 60га яқинлашиб қолган Раъно опанинг ҳаëтида ўз муҳрини қолдирди...\nРаъно Усмонова: Қалбим ҳали ҳам ўша-ўша. Лекин 10 йил ичида мен тортган азобларни ўзим биламан.\nОзодлик: Нима сизга энг кўп изтироб беради?\nРаъно Усмонова: Менга энг кўп изтироб бергани 60 ëшга кириб ҳали ҳам қамоқдан чиқмагани. Ҳар сафар аҳволини кўриб қийналаман. Болаларим энди бир кунини кўрар. (Ўксиниб йиғлаб) Фақат ўзларини кўриб жуда қийналаман.\nОзодлик: Ўзингизнинг соғлиғингиз қанақа?\nРаъно Усмонова: Менинг қон босимим баланд. Ҳар доим 200дан ошиқ туради. Жазони ижро этиш бош бошқармасига Рустам акани яқинроқ қилиб беринглар, бориб келишим қийин бўляпти, деб ëздим. Лекин... (чуқур хўрсиндилар)\nОзодлик: Сизга ҳеч қанақа босимлар, милицияга чақириб савол-жавоб қилишлар бўлмайдими?\nРаъно Усмонова: Йўқ, унақа нарсалар йўқ. Ҳеч ким бизни безовта қилмайди.\nОзодлик: Маҳаллада муносабат қанақа?\nРаъно Усмонова: Ҳозирча ҳурмат қилишади. Яна ким билади... Рустам ака ҳурматга арзимайдиган одам эмас эди. Ҳурмат билан сўрашади.\nОзодлик: Яхши-ëмон кунингизда хабар олиб турадиганлар атрофингизда борми?\nРаъно Усмонова: Укаларим бор. Ўшалар етади менга.\nОзодлик: Қирғизистонга ҳам чиқиб кетган экансизлар, тўғрими?\nРаъно Усмонова: Ҳа.Жалолободда Рустам аканинг туғилган жойлари бор. Мен ўзим ҳам жалолободликман.\nОзодлик: Одамнинг бошига озгина оғир кун тушса, айниқса, аëллар: “Эй Худо, гуноҳим нима эди”, деб йиғлашни бошлайди. Сиз мана 10 йилдан бери азоб чекаëтган одамсиз. Шунақа саволни сиз ҳам берасизми ëки тақдирга тан берганмисиз?\nРаъно Усмонова: Нега энди? Тақдирга тан бераман. Бу Худонинг иши. Лекин мен шундай ҳаракат қилаëтган одамни тушунишмаганига хафаман.\nОзодлик: Қийналиб кетган пайтларингизда юпанчни нимадан оласиз? Нима билан овунасиз?\nРаъно Усмонова: Болаларим, невараларим билан овунаман. Болаларимга қараб туриб, мен улар учун яшашим керак, дейман.\nОзодлик: Бобомиз нимага 10 йилдан бери қамоқда, деб болалар сўраса, нима дейсиз уларга?\nРаъно Усмонова: Гоҳида саволига жавоб ҳам бера олмай қоламан. У одамни яхши десам, қамалиб ўтирибди, ëмон десам, ëмон эмас. Нима дейишимни ҳам билмайман.\nОзодлик: Рустам аканинг чиқиш-чиқмаслигини, амнистияга тушиш-тушмаслигини ҳал қиладиган одамларга айтадиган гапингиз борми?\nРаъно Усмонова: (ўксиниб йиғлаб) У одамни тўғри тушуниш керак, холос. У одамнинг ҳеч кимга ëмонлиги йўқ. Айбим бўлса кечирсин, деб неча марта ëзди. Билмасдан бирорта айб қилиб қўйган бўлсам, шуни кечирсин, деб ўзлари ҳам, болаларим ҳам минг марта сўради. Тўғри тушунишсин у одамни. Кечиришсин. Бошқа нарса сўрамайман.\nОзодлик: Рустам акага айтадиган гапингиз борми?\nРаъно Усмонова: (йиғлаб) Уларга фақат сабр-тоқат.